
7, fede de manufacturi și mărunţișuri din 
strada Şerban Vodă (circa 1890), proprietatea lui 
Paul Blucher (n.1847, Berlin - d.1909, Pitești) căsătorit 
în 1876 cu Luise Voster (n.1855, Goppingen — d.1926, 
Pitești), succesor Wilhelm Blucher (n.1887, Pitești). 
(Fotografie reprodusă cu acordul deţinătorului, Bogdan 
Radian din Pitești, strănepotul lui Paul Blucher). 

Vezi Mărcile de fabrică din orașul Pitești (1887-1948), 
p. 20. 

FILOZOFIE SOCIALĂ 
ÎN EPOCA LUI DIMITRIE CANTEMIR 


|. Dimitrie Cantemir și epoca sa 

Dimitrie Cantemir s-a născut la 26 octombrie 1673, în 
satul Silișteni pe malul râului Elan în ţinutul Fălciu, azi în 
comuna Dimitrie Cantemir din județul Vaslui. A fost fiul 
domnului moldovean Constantin Cantemir. După alte date s- 
ar fi născut la lași. La 14 ani a fost nevoit să plece la 
Constantinopol unde a stat 12 ani, ca zălog al credinței 
tatălui său pe lângă Înalta Poartă, înlocuindu-l pe Antioh, 
devenit ulterior domn al Moldovei. Tatăl său, Constantin 
vodă, dorea să facă din fiul său un om învăţat, de aceea a 
ales ca educator al lui Dimitrie pe dascălul leremia 
Cacavelas, din Creta, un grec cu studii la Veneţia, Oxford, 
Leipzig și Viena. leremia Cacavelas a fost traducătorul din 
limba latină în limba greacă (în 1687), a lucrării Vitae 
Pontificum [Vieţile Papilor], scrisă de episcopul Platina. 
Acesta a avut o mare influenţă asupra formării spirituale a 
lui Dimitrie Cantemir. Educaţia pe care a primit-o de la 
Cacavelas a fost cu puternice accente mistice fapt ce intra 
oarecum în contradicţie cu formaţia raţională a viitorului 
domn al Moldovei. Cantemir a urmărit în anii maturității să 
se dezbare de această înrâurire, părăsind fondul mistic al 
cugetării. 

În perioada martie-aprilie, după moartea tatălui său, a fost 
ales de boierii mari, domn al Moldovei, la 19 ani. Dar după o 
domnie care a ţinut mai puţin de trei săptămâni și care nu a 
fost recunoscută de Poartă, turcii au impus în scaunul 
domnesc pe Constantin Duca (la 18 aprilie 1693). 

Dimitrie Cantemir s-a întors la Constantinopol pentru a-și 
continua studiile la Academia Patriarhiei Ecumenice, filială 
spirituală a universităţii de la Padova. Aici erau profesori care 
predau geografia, anatomia şi deschideau elevilor 
cunoașterea tezaurelor literaturii clasice, elină și latină. A 
învăţat la Constantinopol limbile orientale: turca, persana și 
araba, unde a avut ca maestru pe eruditul Es'ad Efendi 
(Dimitrie Cantemir cunoștea 11 limbi), dar s-a iniţiat și în 
domeniul cultelor, literaturii, muzicii și religiei islamice. 
Matematicianul turc Saadi l-a învăţat limba turcă. Cu prilejul 
unui război turco-austriac a traversat Banatul. Cantemir a 
asistat la înfrângerea oștirilor sultanului turc, conduse de 
marele vizir Elmas Mehmed pașa, în bătălia de la Zenta (10 
septembrie 1697), unde turcii au fost zdrobiţi de trupele 
austriece conduse de Eugen de Savoia. 

Din 1695 a fost capuchehaie, adică reprezentant la 
Constantinopol al fratelui său Antioh, acesta fiind ales domn. 
La sfârșitul anului 1697, Cantemir s-a aflat la Adrianopol, 
unde a desăvârșit prima parte din lucrarea Divanul sau 
Gâlciava înţeleptului cu lumea, scriere de teozofie și etică 
creștină, alcătuită sub influența dascălului său, leremia 
Cacavelas. A tipărit-o în dublă versiune, greacă și română, la 
30 august 1698, la lași. Cacavelas a elogiat opera elevului 
său într-un stil retoric, socotind-o minunată și "împodobită cu 
ritoricesc meșteșug". La Constantinopol și-a construit un 
palat pe malul Bosforului, unde a locuit împreună cu familia 
sa (1700). 

S-a căsătorit în 1699 cu fiica lui Șerban Cantacuzino 
Voievod, Casandra (1681 - 1713). Dimitrie era în acea 

perioadă la Constantinopol însă a venit în grabă la lași, unde 
"au făcut nuntă domnească la 9/19 mai 1699, în tîrgu la leși, 
după obiceiul domnilor." ( lon Neculce). Casandra i-a dăruit 
pe Matei, Constantin, Șerban, Maria, Antioh- viitorul poet, 
scriitor și diplomat rus Antioh Cantemir (1708-1744) și 
Smaranda. 

Turcii l-au proclamat domnitor al Moldovei la 23 noiembrie 
1710, iar Cantemir sosea în capitala Moldovei la 10 
decembrie 1710. Noul domn-cărturar a încheiat la Luk în 
Rusia, la 13/24 aprilie 1711, un tratat secret de alianţă cu 
Petru cel Mare, ţarul Rusiei, în speranţa eliberării țării de sub 
dominaţia turcă. Se prevedea integritatea granițelor și faptul 
că ele vor fi apărate de armata Moldovei. Conform unei 
scrisori a ţarului adresată generalului Șeremetiev la 7 mai 
1711, întregul text al Tratatului a fost redactat de Dimitrie 
Cantemir, iar Petru cel Mare a confirmat acest text ce i-a fost 
trimis de domnul Moldovei. Tratatul de la Luţk a fost semnat 
de Petru cel Mare și de ministrul său, contele Golovkin. 
Tratatul conţine 17 articole. Prin Tratat se stipula că domnia 
sa va rămâne pe viaţă, iar Scaunul Moldovei va fi transmis 
pe cale ereditară, în familia Cantemir, afară de cazul în care 
unul dintre domni s-ar lepăda de Rusia și de ortodoxie (art. 
III). "După vechiul obicei moldovenesc, toată puterea să fie 
la domn" (art.V!). Articolul al XI-lea prevedea retrocedarea la 
Moldova a Tighinei și Buceagului, cu cetăţile de la Dunăre, 
Chilia și Cetatea Albă, pierdute în vremea lui Ștefan cel Mare 
și a lui Petru Rareş. 

Dimitrie Cantemir a fost un admirator al lui Petru cel Mare, 
a dorit să introducă și în Moldova principiile absolutismului 
luminat. A încercat să pună capăt rivalităţilor dintre diferitele 
grupări boierești. 

După numai un an de domnie (1710-1711), s-a alăturat lui 
Petru cel Mare în războiul ruso-turc, dar Moldova nu a fost 
sub suzeranitate rusească. După ce armata rusească și 
contingentele moldovenești au fost înconjurate de uriașa 
armată a marelui vizir Mehmed Pașa (Baltadji) și au fost 
înfrânte de turci în Bătălia de la Stănilești, neputându-se 
întoarce în Moldova, s-a refugiat în Rusia (la 16 iulie 1711), 
unde a rămas cu familia sa. În ziua de 16 iulie 1711 Dimitrie 
Cantemir părăsește pentru totdeauna orașul lași, trece Jijia 
la Popricani și se întâlnește cu Petru cel Mare la 
Zagarancea. Printre demnitarii care au pribegit cu domnul 
peste hotare s-a aflat și hatmanul lon Neculce. În 
Encyclopedia Britannica, ediţia a IX-a se menţionează că 
Petru cel Mare a refuzat să-l predea pe aliatul său către turcii 
victorioși și l-a luat cu el în Rusia. Dezastrul de la Stănilești 
și refugierea lui Cantemir peste Nistru au dus la anularea 
actului rezultat din acceptarea prevederilor Tratatului 
("diplomei") de la Luţk. Dimitrie Cantemir a stat în Rusia 
doisprezece ani, până la moarte, în 1723. Primii ani i-a 
petrecut în Ucraina, pe moșiile dăruite de ţar, care 
cuprindeau domenii vaste în provinciile Kursk, Seva, 
Moscova, fiind înconjurat de oștenii moldoveni, țăranii liberi 
și mazilii care l-au urmat pe domn în exil. 

A devenit consilier secret al lui Petru | pentru problemele 
Orientului și membru al senatului și a desfășurat o activitate 
științifică rodnică. Lângă Harkov i s-a acordat un domeniu 
feudal, satul Dmitrovska, ce va fi rebotezat Dmitrovsk sub 
țarina Ecaterina a ll-a. A fost investit cu titlul de "Principe 
Serenissim al Rusiei" prin ucazul lui Petru cel Mare de la 1 
august 1711. A contribuit la cartografierea Rusiei. Colecţia sa 
de hărți, scrise în latină, se află în Arhiva Cabinetului lui Petru 
cel Mare de la Petersburg. Cantemir este ctitorul unei 
mănăstiri grecești de la Moscova, ridicată după arhitectura 
din ţara sa, ale cărei planuri se pare că le-a desenat 
personal. 

În anul 1714, Dimitrie Cantemir devine membru în 
Societas Scientiarrum Brandenburgica, ulterior cunoscută 
sub numele de Academia din Berlin. La 11 iulie 1714, 
Academia îl acceptă în rândurile sale și îi acordă diploma de 
membru, semnată de vicepreședintele Johann Carol Schott, 
în absenţa președintelui Academiei, Leibniz. 

După primirea în Academie, D. Cantemir a scris 
Descriptio Moldaviae (Descrierea Moldovei) şi Istoria moldo- 
valahă (în latină, Historia moldo-vlachica). Ca membru al 
Academiei din Berlin a corespondat cu Leibniz, încercând să 
stabilească principiile fondării unei Academii Ruse. 

A murit în Rusia, la 21 august 1723, în satul său 
Dmitrovska (azi Dmitrovsk-Orlovski) după campania lui Petru 
cel Mare la Marea Caspică în zona Derbent, în urma unui 
diabet avansat, și a fost înmormântat într-o criptă din biserica 
Sf. Nicolae din Moscova, construită după planurile sale și cu 
hramul ca al Bisericii Sf. Nicolae, zisă și Biserica Sf. Nicolae 
domnesc din lași (deoarece a fost a curţii domnești). 


II. Dimitrie Cantemir istoric, 


filosof și gânditor umanist 

Dimitrie Cantemir este cel mai de seamă gânditor 
umanist român din această perioadă şi totodată autor al 
primelor scrieri filosofice originale româneşti. 

Epoca în care a trăit este marcată în occidentul european 
de o puternică renaştere spirituală. Începe să se afirme cu 
pregnanţă în științe și filosofie ideile umaniste și teoriile 
iluministe. Omul nu mai este considerat un individ ci o 

persoană înzestrată cu rațiune și libertate dar și cu drepturi 
naturale intangibile pe care le poate opune statului. În acest 
context, sunt create teorii importante privind existența 
socială și democratizarea vieţii. Înțelegerea raţională a lumii 
și a existenţei în general, posibilitatea cunoașterii raționale și 
posibilitatea ştiinţelor sunt principalele trăsături ale marilor 
sisteme filosofice ale vremei. Leibniz, Hume, Hobbes, 
Locke, Voltaire sunt numai câţiva din reprezentanții cei mai 
de seamă ai gândirii filosofice, istorice, sociale și juridice din 
această epocă. 

Putem afirma că Dimitrie Cantemir este unul dintre cei 
mai importanţi gânditori și creatori din perioada secolelor 
XVII şi XVIII. O astfel de afirmaţie este susținută de întreaga 
operă a domnitorului Moldovei, de erudiția și spiritul său 
enciclopedic dar și de recunoașterile internaţionale ale 
vremii. Dimitrie Cantemir a fost primul academician român și 
primul român membru al unei academii europene. 
Personalitatea marelui cărturar și umanist este complexă 
fapt ce îl deosebește de alţi gânditori ai epocii sale. El a fost 
un savant, dar și un om politic cu vederi umaniste, un 
luptător al independenţei Moldovei de sub suzeranitatea 
turcă. Putem spune că a fost primul filosof al istoriei și un 
istoric desăvârșit al umanismului și iluminismului european. 

În acest context dorim să prezentăm în sinteză concepția 
istorică și filosofică a lui Dimitrie Cantemir în contextul altor 
concepții ale unor filosofi umaniști ai acestei epoci, a ceea 
ce putem numi filosofia socială a vremii. Am ales pentru 
acest studiu să prezentăm unele aspecte ale filosofiei 
sociale creată de Thomas Hobbes și respectiv John Locke, 
nu atât în dorința de a realiza o comparaţie cu ideile 
marelui cărturar român Dimitrie Cantemir, ci în dorința de a 
plasa personalitatea acestuia în contextul epocii și a sublinia 
contribuția sa creatoare la gândirea umanistă și iluministă 
europeană. 

Concepţia despre lume a lui Dimitrie Cantemir a cunoscut 
de-a lungul vieţii cărturarului o evoluţie în direcţia accentuării 
tendinţelor laice şi raţionaliste. Lucrările sale din tinereţe, 
deşi plătesc tribut teologiei şi scolasticii, mărturisesc despre 
contactul autorului lor cu ştiinţa şi filosofia Renaşterii şi cu 
raționalismul aristotelic. 

Prima sa operă “Divanul sau gâlceava înţeleptului cu 
lumea” (1689) afirmă o concepţie optimistă despre om, 
desigur că în limitele moralei creştine. “Divanul” constituie o 
expresie a tendinţelor laice şi raţionaliste, umaniste, care se 
afirmă în cultura română în sec. al XVII-lea. 

Scrierea “Imaginea de nedescris a ştiinţei sacre” (1700) 
încearcă să integreze fizica, întemeiată pe recunoaşterea 
determinismului natural, într-un sistem teist. Totodată, 
această scriere atestă un interes pentru astrologie, pentru 
ştiinţele oculte, “sacre”, interes specific multor reprezentanţi 
ai Renaşterii europene. 

“Micul compendiu de logică” (1700) este o apoteoză a 
raţiunii. Ştiinţa omenească nu mai e un “viciu”, şi mai ales, 
logica nu mai este o “născocire a diavolului”, ca în “Imaginea 
de nedescris a ştiinţei sacre”, ci o “comoară a disciplinelor 


minţii”, “cheia porţilor celor mai bine ferecate ale filozofiei”, 
“lumina naturală”, prin care omul ajunge la adevărata 
înţelepciune. 


Opera de maturitate a lui D. Cantemir se caracterizează 
prin tendința de separare a ştiinţei, domeniului raţiunii, al 
argumentării logice, de teologie, domeniu al credinţei. Aceste 
lucrări sunt “Istoria ieroglifică” (1705), “Interpretarea naturală 
a monarhiilor” (1714), “Descrierea Moldovei” (1715), 


“Creşterea şi descreşterea Porţii Otomane” (1714-1716), 

“Hronicul vechimii româno-moldo-vlahilor” (1717-1723), 
“Sistema religiei mahomedane” (1722) ş.a. 

Fenomenele naturale şi istorice se supun, potrivit 
concepţiei lui Cantemir, determinismului cauzal. Există o 
“ordine a naturii” şi tocmai aceasta este obiectul ştiinţei, al 
cunoaşterii raţionale. Gânditorul separă în spirit raţionalist, 
cunoştinţele dobândite pe calea cercetării faptelor de 
convingerile izvorâte din credinţă, delimitează planul teologic 
de cel filosofic. El defineşte, în “Istoria ieroglifică”, “filosofia 
fizică” care se ocupă de studiul “corpurilor naturale” de 
credinţă a cărei lucrări “nici dovadă au, nici a să dovedi să 
pot”. Dimitrie Cantemir subliniază importanţa simţurilor şi a 
experienţei în cunoaştere: “Toată ştiinţa în povaţă simţurilor 
să află”, “toată cunoştinţa şi toată ştiinţa din înainte 
mergătoarea simţire purcede”. De asemenea, pentru 
stabilirea adevărului, important este experimentul: 
“experienţa şi ispita lucrului mai adevărată poate fi decât 
toată socoteala minţii”. 

Ştiinţa şi filosofia au misiunea de a cerceta cauzele 
lucrurilor, ele nu trebuie să se limiteze la înregistrarea 
faptelor, ci să afle cauzele fenomenelor, să arate “nu numai 
cum şi ce s-au făcut”, ci şi “pentru ce aşe s-au făcut”. 
Cantemir afirmă existenţa unei ordini neîntrerupte a naturii şi 
chiar a unei evoluţii a lucrurilor după o lege a mişcării ciclice, 
care presupune parcurgerea unor momente de creştere şi 
descreştere. În spiritul deismului Cantemir nu admite 
intervenţia divinității în desfăşurarea lucrurilor. Creatorul, - 
afirmă el, - “zidirea săvârşind, de lucru să odihneşte”, iar mai 
departe “din veci şi până în veci zidirea ca o slujnică după 
poruncă nepărăsit aleargă”. În opera sa este subliniată 
totodată ideea că ordinea naturală niciodată nu poate fi 
încălcată, nici chiar de natura însăşi, care nu-şi poate 
modifica regulile. 

Ca umanist, Cantemir a afirmat demnitatea omului, 
îndepărtându-se de doctrina bisericească despre coruperea 
naturii umane. Binele public, interesele obşteşti, apărarea 
moşiei sunt norme supreme ale conduitei sociale 
preconizate de cărturar şi traduse în faptă în primul rând de 
el însuşi, prin opera şi activitatea sa. Cantemir cere ca omul 
să fie apreciat după învăţătura şi faptele sale şi nu după 
origine. După Cantemir, omul este cea mai nobilă dintre 
toate făpturile. Nobleţea omului rezidă în rațiune, care îi 
conferă titlul de fiinţă conştientă de libertatea sa şi de 
participarea prin aceasta la moralitate. În vreme ce toate 
creaturile naturii urmează inconştiente ordinea naturii aşa 
cum a fost creată iniţial de divinitate, omul are de la început 
“socoteala sfârşitului” (conştiinţa scopului). 

Pentru Dimitrie Cantemir omul nu mai este “rob, ci stăpân 
lumii”, el e “cea mai de-a firea şi cea mai evghenichă”, cea 
mai nobilă dintre toate fiinţele. În concepţia sa omul este o 
fiinţă raţională şi liberă, care poate şi trebuie să se 
călăuzească în viaţă după “socoteala cea dreaptă”, care îi 
permite “pe greşitoarea poftă să o stăpânească”. Scrierile 
istorice ale lui Cantemir sunt pătrunse de patriotism şi 
umanism civic. Ele sunt menite, pe de o parte, să 
dovedească romanitatea şi continuitatea poporului român, 
pe de altă parte, iminenta decădere a Imperiului otoman. 
Demonstrând originea “nobilă”, latină a poporului român, 
unitatea şi continuitatea sa, cărturarul patriot lupta pentru 
apărarea. fiinţei poporului său.  Mândria pentru originea 
romană a poporului român se asociază la Cantemir cu 
elogiul adus civilizaţiei antice, culturii greco-romane. El îi 
laudă pe elini pentru că sunt întemeietorii civilizaţiei şi în 
aceasta vede titlul de nobleţe al vechilor greci. Tot astfel 

consideră că noblețea poporului său constă în faptul că este 
moştenitorul şi continuatorul acestei civilizaţii. EI a elogiat 
civilizaţia umană, “orânduiala şi cinsteşia omenească”, 
considerând ca întemeietori ai acesteia pe “elinii” din 
antichitate şi a afirmat ideea unicităţii civilizaţiei omeneşti. În 
spirit umanist şi chiar iluminist, Dimitrie Cantemir afirmă 
despre epoca în care trăieşte că se caracterizează prin 
trezirea la lumină după “întunericul” de până atunci. 

O contribuţie deosebită are Cantemir în domeniul filosofiei 
istoriei. Concepţia sa asupra istoriei afirmă existenţa unei 
ordini naturale, a unei legi istorice a evoluţiei ciclice, căreia i 
se supune orice existenţă particulară, orice formă statală, 
orice “monarhie”. Scurta scriere “Interpretarea naturală a 
monarhiilor” este consacrată demonstrării pe plan teoretic a 
ideii succesiunii naturale a monarhiilor într-o ordine anumită 
şi poate fi considerată ca una dintre primele încercări de 
filosofie a istoriei din Europa modernă. 

Cantemir este unul dintre primii învăţaţi europeni care au 
susţinut ideea creşterii şi descreşterii imperiilor. În 
“Interpretarea naturală a monarhiilor” (1714) schema 
medievală a celor patru monarhii este supusă unei 
interpretări raţionaliste. Cantemir îşi propune să arate “modul 
natural al naşterii, creşterii, decăderii şi în sfârşit al pieirii 
acestor monarhii”. 

Formularea “creşterii şi descreşterii” ca lege istorică 
universală îl apropie pe cărturarul român de iluminism, 
scrierea lui precedând cu aproape două decenii lucrarea lui 
Montesquieu “Considerations sur les causes de la grandeur 
des Romains et de leur decadence”. Cantemir a aplicat 
concepţia sa despre evoluţia imperiilor în cartea consacrată 
istoriei Imperiului Otoman şi în “Hronicul vechimei a romano- 
moldo-vlahilor”. Dimitrie Cantemir consideră istoria o ştiinţă 
cu anumite “canoane” — cum ar fi apelarea la documente, 
aprecierea critică şi interpretarea izvoarelor, probarea 
faptelor, evidenţierea cauzelor fenomenelor etc. El 
formulează un principiu metodologic modern când 
precizează că istoria “nu pofteşte credinţă”, ci “ştiinţă”. 
Astfel, opera lui Dimitrie Cantemir se înscrie în coordonatele 
umanismului renascentist de nivel european şi reprezintă o 
deschidere spre ideile filosofiei moderne. 

Prin multilateralitatea preocupărilor, prin îmbinarea 
creaţiei ştiinţifice cu cea artistică, prin unitatea dintre 
creatorul de cultură şi omul de acţiune, Dimitrie Cantemir 
aminteşte de titanii Renaşterii. Gândirea şi opera sa, 
străbătând distanţa de la scolastică la umanism şi ştiinţa 
europeană modernă, reprezintă, prin excelenţă, o 
întruchipare a sintezei dintre cultura Orientului şi cea a 
Occidentului. Încercarea de a construi un sistem teologico- 
filosofic propriu, întreprinsă în tinereţe, în cartea „Imaginea 
de nedescris a ştiinţei sacre” (1700), a fost abandonată de 
Dimitrie Cantemir în anii de maturitate. Această încercare 
merită totuşi să fie apreciată, deoarece în lumea ortodoxă 
timp de secole nimeni nu întreprinsese ceva similar. Lucrările 
fondatorilor neoaristotelismului grec reprezentau doar 
comentarii la opera aristotelică şi nu sisteme proprii. Deşi 
construit în jurul unor extrase din opera fizicianului şi 
filosofului flamand din perioada Renaşterii Van Helmont 
(1577-1644), care ieşise din atenţia publicului cultivat 
occidental de mai bine de o jumătate de secol, sistemul 
teologico-filosofic al lui Dimitrie Cantemir dezvoltă unele 
puncte de vedere originale pentru sud-estul Europei în 
probleme ale cunoaşterii, ale universaliilor, ale raportului 
dintre liberul arbitru şi predestinaţie, insistând în ultimă 

instanţă asupra ideii de „ordine naturală” ca fiind necesară şi 
imuabilă. 

Marele merit al lui Dimitrie Cantemir în istoria culturii 
româneşti este de a fi cel dintâi autor de scrieri filosofice şi 
creator al terminologiei filosofice. „Divanul, sau gâlceava 
Înțeleptului cu Lumea, sau giudeţul sufletului cu trupul”, 
tipărit, în 1698, la laşi, în limbile română şi greacă, reprezintă 
primul tratat de filosofie morală în cultura română şi tot odată 
prima afirmare a crezului umanist al lui Dimitrie Cantemir. 
Talentul de mare scriitor al principelui moldovean s-a 
manifestat în capodopera sa literară - „Istoria 
ieroglifică”(1705), în care sunt exprimate ideile sale politice 
fundamentale: necesitatea eliberării Moldovei de sub 
dominaţia otomană şi instaurării unui stat domnesc autoritar 
de tipul monarhiei absolute, domnia ereditară a familiei 
Cantemir etc. 

În Rusia, Dimitrie Cantemir devine sfetnicul intim al ţarului 
în problemele de politică orientală, membru al Senatului, cea 
ce echivalează cu postul de ministru. Aici îşi scrie el 
principalele opere ştiinţifice, care i-au adus consacrarea ca 
savant cu renume european şi alegerea ca membru al 
Academiei din Berlin, fiind totodată şi unul dintre primii 
candidaţi la postul de preşedinte al Academiei de Ştiinţe din 
Petersburg. Dacă operele filosofice ale lui Dimitrie Cantemir, 
majoritatea scrise la Constantinopol, privite din perspectiva 
culturii europene occidentale, poartă pecetea unei anumite 
izolări provinciale, sud-estul european menţinându-se încă 
departe de marile curente ale filosofiei moderne, opera 
ştiinţifică a cărturarului moldovean se situează întru totul la 
nivelul ştiinţei europene a vremii. Metoda şi spiritul scrierilor 
sale de istorie, geografie, orientalistică marchează o 
deschidere spre modernitate. 


III. Thomas Hobbes 


și filosofia sa socială 

Filosoful s-a născut în anul 1588 şi a fost contemporanul 
mai tânăr, secretarul şi, din anumite puncte de vedere, 
continuatorul filosofiei lui Bacon. Hobbes a trăit în perioada 
marilor transformări, care au pregătit revoluţia burgheză din 
1648 şi, datorită acestui fapt, problemele politice de 
reformare a societăţii au fost pentru el de mare actualitate. În 
lucrarea sa cea mai importantă, „Leviathan”, sunt expuse 
principalele idei ale concepţiei sale filosofice în general, dar 
şi în ceea ce priveşte statul, societatea şi omul. De remarcat 
că în această celebră operă autorul se îndepărtează până la 
un punct de concepţia sa promonarhică şi îşi manifestă 
adeziunea, cel puţin în parte, cu idealurile revoluţiei 
burgheze din Anglia. Pentru tema noastră de cercetare 
prezintă importanţă deosebită şi lucrarea sa „Elemente de 
drept natural şi civil”, scrisă în anul 1640, dar publicată mult 
mai târziu. Opera cuprinde concepţia filosofică şi politică a lui 
Hobbes despre societate şi stat şi se propun criterii de 
legitimare a puterii monarhice şi sunt expuse ideile principale 
în legătură cu raporturile dintre societate şi stat. Ulterior, fiind 
refugiat în Franţa, scrie lucrarea „Despre cetăţean”, în care 
încearcă să scoată în evidenţă beneficiile părţii civile şi 
materializează atitudinea critică faţă de concepţia raţionalistă 
specifică filosofiei lui Descartes. 

Celebrul autor Hoffding considera că: „Hobbes este un 
gânditor penetrant şi energic. Eseurile sale, care fac din 
cunoaşterea ştiinţifică baza întregii noastre ştiinţe a 
existenţei, sunt cele mai studiate dintre toate eseurile 

analoage ale timpurilor moderne. Sistemul edificat de el este 
sistemul materialist cel mai profund al acestei perioade”]. 

Fără a dori să realizăm o analiză în detaliu a concepţiei 
filosofice exprimată în lucrările marelui filosof, subliniem 
câteva dintre ideile fundamentale care, în opinia noastră, 
caracterizează sistemul propus de el pentru a înţelege mai 
bine teoria sa asupra contractului social. 

Potrivit concepţiei lui Hobbes, cunoaşterea ştiinţifică este 
diferită şi chiar opusă radical percepţiei sensibile. 
Cunoaşterea ştiinţifică se deosebeşte de senzaţie şi chiar de 
memorie, pentru că nu are ca obiect final fenomene izolate. 
Specificul ei este acela că se ridică la cauzele fenomenelor, 
iar cauzele fenomenelor sunt principiile acestora care fac 
posibilă cunoaşterea originii fenomenului. Datorită acestui 
fapt, în opinia lui Hobbes, cunoaşterea cu caracter ştiinţific 
este deosebită de teologie, aceasta din urmă studiind ceea 
ce este etern, fără început. În lucrarea sa „Elemente de drept 
natural şi civil” filosoful sublinia: „Ştiinţa începe prin definirea 
ideilor fundamentale (...) ideile fundamentale nu pot fi, la 
rândul lor, obiect de demonstraţie, ci numai de definiţie. 
Aceste principii sunt cunoscute în sine, cunoaştere fără de 
care ele nu vor fi principii. Fiind fixată printr-o denominaţie 
arbitrară, ele sunt create de noi înşine”2. 

În concepţia autorului, principiile stau sub semnul unui 
arbitrar absolut. Omul poate ajunge la formularea acestor 
principii numai prin analiza datului sensibil. În esenţă, 
fenomenele sunt identificate cu principiile cunoaşterii, iar 
senzaţia este principiul cunoaşterii ştiinţifice. Hobbes 
consideră că toată ştiinţa, inclusiv ştiinţa dreptului şi ştiinţa 
politică, derivă din senzaţie şi noi nu putem descoperi 
cauzele proprii ale fenomenelor decât pornind de la senzaţie. 
În acest fel, filosoful se distanțează de raționalismul 
cartezian, precum şi de concepţiile filosofice cu caracter 
iluminist şi raţionalist care aveau să apară şi să se dezvolte 
în secolele XVIII şi XIX. Este şi motivul pentru care filosoful 
a fost considerat un gânditor materialist. 

Principiul fundamental la care se referă filosoful este 
„schimbarea ca mişcare”. El face distincţia între mişcarea în 
ea însăşi şi apariţia sa, afirmând că ceea ce există în mod 
real este numai mişcarea. Concepând mişcarea ca pe un 
principiu suprem, Hobbes îşi limitează propriile idei 
materialiste. Astfel, mişcarea produce şi aparenţa în sensul 
de fenomenalitate, pe care el o numeşte conştiinţă. 

Majoritatea exegeţilor consideră că Hobbes promovează 
un sistem filosofic opus teologiei şi chiar cu accente ateiste. 
Deşi a recunoscut formal o cauză primă, în realitate aceasta 
este un paravan care să-i disimuleze tendinţele agnostice şi 
chiar ateiste. În logica argumentării filosofului, totuşi 
Dumnezeu există, chiar dacă nu în sensul teologiei, ci ca 
„legiuitor”. Pentru Hobbes, legea, în general, nu este o cons- 
trucţie arbitrară, ci un comandament, un imperativ, cum ar fi 
spus Kant. Pentru ca un astfel de imperativ să fie dat, trebuie 
să existe cineva care să comande, să aibă puterea să facă 
legea, iar în cazul legii naturale acesta nu poate fi decât 
Dumnezeu. Pentru Hobbes, acest „Dumnezeu” nu este 
cauza primă în sens teologic sau filosofic, ci „prima putere 
din toate puterile”, incompresibilă şi omnipotentă, dar 
corporală, pentru că filosoful nu vede nicio dificultate în a 
concepe „o materie gânditoare”. În esenţă, pentru el, 
Dumnezeu este substanţă, iar substanţa şi corpul sunt 
acelaşi lucru3. 

Este important a se sublinia pentru a înțelege concepţia 
despre stat şi societate, că, pentru filosof, credinţa în 
Dumnezeu nu este negată, dar motivele acesteia nu sunt 

cele ale teologiei, ci acelea pe care Hobbes le pune la baza 
întregului său sistem, adică speranţa de a obţine anumite 
avantaje şi de a evita anumite daune. De remarcat că în 
opera sa gânditorul respinge din câmpul cercetării atât 
teologia, cât şi filosofia primă, respectiv metafizica, deoarece 
aceasta din urmă nu se ocupă de „cauzele prime”, ci are ca 
obiect simple concepte nominative, preocuparea filosofiei 
fiind, în opinia sa, o delimitare corectă a conceptelor, a 
numelor pe care ştiinţa le propune în procesul de cunoaştere 
sensibilă a realităţii. 

Ideile pe care noi le putem formula ca urmare a 
cunoaşterii sensibile sunt întotdeauna finite şi limitate, astfel 
că o cunoaştere a infinitului este imposibilă. Conceptul de 
infinit nu poate fi utilizat în cunoaşterea ştiinţifică. Cu toate 
acestea, autorul susţine că aceste limite aparţin numai 
spiritului nostru, şi nu lucrurilor ca atare. 

Concepţia despre Persoana supremă şi, respectiv, 
atribuţiile acesteia, etern, generabil şi incompresibil, nu vor 
avea pentru Hobbes valoarea unei filosofii prime, deoarece 
orice preocupare metafizică trebuie să definească numele, 
semnificând concepte simple necesare cunoaşterii. În acest 
fel, orice încercare teologică sau filosofică de a gândi Fiinţa 
supremă este exclusă de către Hobbes. 

În ceea ce priveşte ideile politice şi sociale ale lui Hobbes, 
remarcăm încă de la început că ele stau sub aceleaşi 
principii ca şi ideile sale despre existenţă în general. De 
aceea, el consideră politica şi dreptul ca pe o ştiinţă. Viaţa 
etică şi socială este fondată pe spiritul de conservare al fiinţei 
umane. Pentru Hobbes, etica şi politica sunt ştiinţe 
constructive, ca şi geometria sau mecanica. Astfel, toate 
legile morale şi politice presupun ca efect un contract 
voluntar între oameni, care are ca scop să instituie o viaţă 
socială, posibilă în condiţii sigure. În conţinutul acestui 
„contract” se pot deduce diferite reguli juridice şi politice. 

Regulile unui astfel de contract sunt strict pragmatice, 
deoarece se bazează pe utilitate şi pe conservarea fiinţei 
umane. Hobbes consideră că „dreapta rațiune” este 
suficientă pentru a găsi legea justă, echitabilă, fără a recurge 
la un instinct universal sau la un consimţământ general. 
Astfel, raţiunea utilitară este considerată a fi suficientă pentru 
a da un fundament dreptului, şi nu raţiunea concepută în 
elementele sale de universalitate, aşa cum considerau 
teoreticienii dreptului natural sau, mai târziu, reprezentanţii 
filosofiilor raţionaliste. 

Importantă pentru concepţia sa politică şi socială este 
ideea susţinută în mod constant de Hobbes, că omul nu este 
sociabil de la natură. În natura sa, apreciază filosoful, omul 
este egoist, caută numai binele său propriu şi este insensibil 
față de persoanele de lângă el. Dacă omul ar fi privit ca 
guvernat numai de natura sa, ar trebui să se ajungă inevitabil 
la un război permanent între fiecare individ şi semenii săi, 
pentru că fiecare ar căuta să obţină un folos în dauna 
celorlalţi. Aşa cum afirmă în mod constant filosoful în opera 
sa: "Condiţia omului, aşa cum era ea în starea de natură 
înainte de a intra în viaţa socială, este o stare de război al 
tuturor împotriva tuturor”4. Hobbes consideră că ceea ce 
face posibilă relaţia interumană şi instituirea societăţii este o 
predispoziţie pur umană, care îl face pe om să se 
diferenţieze de lumea animală, şi anume „dorinţa” pe care 
omul o susţine prin intermediul limbajului. Aceste două 
aptitudini, dorința şi limbajul, stau la baza relaţiilor 
interumane şi fac posibilă instituirea societăţii civile. 

Similar cu unele dintre concepţiile existenţialiste 
contemporane, Hobbes consideră că ceea ce caracterizează 

fiinţa umană în starea sa prosocială este o dublă îngrijorare: 
îngrijorarea că natura nu-i asigură tot ceea ce este necesar 
pentru a-şi conserva propria existenţă, iar, pe de altă, parte 
îngrijorarea faţă de conduita persoanei de lângă el, pe care 
nu o poate cunoaşte sau prevedea. Existenţa celuilalt 
introduce un factor de incertitudine care practic dublează 
îngrijorarea pe care omul o are în starea sa solitară şi 
naturală. Remarcăm încă o dată similitudinea acestor idei cu 
unele dintre tezele susţinute de Sartre sau Heidegger. 
Apariţia celuilalt transformă, în concepţia lui Hobbes, 
îngrijorarea în frică. Relaţiile interumane vor fi astfel minate 
din interior de neîncredere, rivalitate şi căutarea mutuală a 
superiorității. Ceea ce Hobbes numeşte starea de război nu 
este nimic altceva decât această condiţie unde oamenii, 
împărţiţi în interior între frica de moarte şi căutarea gloriei, 
cad inevitabil în relaţii de animozitate. Dar aceasta este şi 
starea care trezeşte în fiecare conştiinţa necesităţii instituirii 
unei puteri politice, care, ţinându-i pe toţi la respect, va putea 
să stabilească principiile unei păci sau unei concordii civile5. 

Având ca bază această concepţie care, în esenţă, afirmă 
că în stare naturală omul este egoist, supus îngrijorării şi 
angoassei, dar are totuşi vocaţia, prin limbaj şi dorinţă, de a 
socializa cu alţii, Hobbes îşi fundamentează teoria sa despre 
stat. În „Leviathan”, filosoful susţine ideea că statul este 
întemeiat printr-un „act voluntar”, prin care fiecare om se 
angajează faţă de fiecare altul de a învesti un terţ (viitorul 
suveran) cu dreptul de a-l guverna: „O convenţie a fiecăruia 
cu fiecare s-a făcut ca şi cum fiecare i-ar spune fiecăruia: 
autorizez acest om sau această adunare şi abandonez 
dreptul meu de a mă guverna eu însumi, cu condiţia ca şi tu 
să-i abandonezi dreptul tău şi ca tu să-i autorizezi toate 
acţiunile sale în aceeaşi manieră'6. Aceasta este expresia 
sintetică a „contractului social” în gândirea filosofică a lui 
Hobbes. 

Elementul de noutate care apare în această formulare 
este „conceptul de autorizaţie”. În baza acestui concept se 
pot observa raporturile care se realizează, pe de o parte, 
între supuşi şi suverani, iar pe de altă parte, raporturile 
supuşilor între ei. De asemenea, în gândirea lui Hobbes 
acest concept explică legitimitatea statului şi a puterii 
suverane. Astfel, prin „conceptul de autorizaţie” oamenii sunt 
autorii unei voințe politice a cărei exercitare însă aparţine 
suveranului. Cu alte cuvinte, suveranul (monarhul) este 
autorizat de către membrii societăţii şi el nu acţionează decât 
în numele supuşilor săi. Pe de altă parte, supuşii acţionează 
doar prin suveran. Se poate observa că această formulare 
este foarte apropiată de teoria reprezentării şi de principiile 
moderne ale suveranităţii. 

În concepţia lui Hobbes, există două contracte sociale: cel 
prin care indivizii se asociază între ei şi un al doilea contract 
prin care membrii societăţii cedează toate drepturile 
suveranului. Cu privire la teoria legii, remarcăm că în 
gândirea filosofică a lui Hobbes se pot identifica două 
categorii: legile civile, care reglementează relaţiile între 
membrii societăţii şi, pe de altă parte, legile pozitive, 
respectiv legile statului. Referitor la legile pozitive -— în 
concepţia modernă legile cu caracter normativ, Hobbes 
afirma că „autoritatea, şi nu adevărul, este aceea care face 
legea”. Legea este expresia voinţei celui care dispune de 
dreptul de a comanda; ea nu este validată nici de particulari, 
nici de jurişti, ci de unicul legislator, care este suveranul, 
singura sursă a legitimităţii legii pozitive. 

Având ca bază contractul social, statul apare, în concepţia 
filosofului, ca fiind ideea apărării fericirii omului. Prin 

intermediul statului se exprimă, în cel mai înalt grad, 
necesitatea părţii sociale, deoarece statutul rezultat din 
contract este antipodul stării naturale a omului, singurul în 
măsură să aducă „liniştea fiinţei umane”. 

Aşa cum se remarcă în literatura de specialitate, 
concepţia lui Hobbes duce în cele din urmă la totalitarism, 
deoarece contractul social nu limitează statul în exerciţiul 
puterii suverane, ci doar o justifică pe aceasta, îi creează 
legitimitatea de care are nevoie. 

Însuşi filosoful insistă asupra acestui aspect, considerând 
statul ca fiind o persoană transcendentă, distinctă de 
persoanele care o compun, fapt sugerat de denumirea 
lucrării sale fundamentale, „Leviathan”, ceea ce înseamnă 
un monstru format din indivizi lipiţi pe carapacea sa şi care 
ţine în mâinile sale crosa şi sabia. Puterea suverană a 
statului transcende voinţa particularilor care îl compun. 
Suveranitatea puterii este absolută, indivizibilă şi inviolabilă. 
Titularul acestei puteri, care, după caz, poate fi un 
guvernământ monarhist sau republican, este, în concepţia lui 
Hobbes, „injustiţiabil”, în sensul că fiecare se supune voinţei 
celui care posedă puterea suverană în stat, dar el nu poate 
să folosească contra lui propria sa forţă. Prin urmare, titularul 
suveranităţii nu este supus constrângerilor legii. Hobbes 
susţine că monarhia absolută este regimul politic care 
răspunde cel mai bine acestor cerinţe şi poate să asigure în 
cel mai înalt grad pacea socială. 

În analizele politice şi filosofice efectuate de-a lungul 
timpului asupra doctrinei contractului social remarcăm ideea 
fundamentală potrivit căreia, de la Hobbes la Rousseau, 
teoriile politice au fost întemeiate pe două noţiuni: cea de 
„stare de natură” şi cea de „contract”. Întrebarea care s-a 
ridicat în diferitele formulări ale acestei doctrine este aceea a 
autorităţii politice legitime care poate să exercite puterea 
suverană asupra supuşilor. 

Prin concepţia sa, filosoful a făcut din stat o forţă 
monstruoasă care absoarbe în totalitate individul uman, 
capabilă să supună chiar prin forță. Gânditorul susţine că, 
prin contractul social, oamenii trebuie să lase deoparte tot 
ceea ce caracterizează omenescul pentru a face loc forţei 
statului, care să-i protejeze şi care să garanteze partea 
socială. Se ajunge astfel la ideea că, pentru a pune existenţa 
noastră socială în siguranţă, omul trebuie să renunţe inclusiv 
la raţiunea sa personală de a trăi, adică la libertatea sa, fapt 
ce, evident, contravine doctrinelor moderne despre 
democraţie şi libertate. 

Teoria lui Hobbes duce, într-adevăr, la absolutism, 
cauzele sunt însă profunde, ţinând în esenţă de principiile 
filosofiei sale generale, pe care mai sus le-am amintit în linii 
generale. Primul dintre aceste principii este cel potrivit căruia 
există „o stare de natură”. Autorul nu explică ce înţelege prin 
starea de natură, dar pentru el este important că există. 
Dacă starea de natură anterioară stării sociale presupune un 
alt aspect calitativ al omului, iar individul produce printr-un 
act voluntar societatea, atunci ar urma logic că principiul 
stării sociale există încă din starea de natură. Se ajunge 
astfel la un paradox sau o aporie: fie omul este prin natură 
social ori egoismul postulat de filosof implică în mod necesar 
o stare pre-socială, fie societatea nu poate apărea dintr-un 
act voluntar, or, pentru Hobbes, contractul stă la baza 
acesteia. Potrivit lui Hobbes, starea de natură este o stare 
conflictuală permanentă a indivizilor, un război al fiecăruia 
împotriva tuturor. Această stare rezultă din natura egoistă a 
indivizilor, care înţeleg că cel mai mare bine este bunăstarea 
lor, prin urmare, Hobbes afirmă că orice act, orice mijloc de 

a atinge acest scop este bun, convenabil, permis, prin 
simplul fapt că poate să-şi atingă scopul urmărit, respectiv 
bunăstarea proprie. Acesta este, în concepţia lui Hobbes, 
„dreptul natural”, adică dreptul imprescriptibil al oricărui 
individ. 

Evident, o astfel de concepţie poate fi criticată din 
perspectiva teoriei moderne a statului şi a dreptului, 
deoarece acest drept natural nu are nimic din caracterul 
obligatoriu al unui sistem normativ şi nu posedă nicio valoare 
morală. Starea pre-socială este la Hobbes, în mod necesar, 
o stare pre-juridică, o adunătură de indivizi, şi nu o structură 
de relaţii. 

Filosoful este condus la o astfel de concluzie pentru că 
ignoră dimensiunea complexă a omului, ca persoană 
raţională şi liberă. Mai mult, concepţia sa rezultă în mod 
necesar din ignorarea sau, dacă nu, chiar din negarea lui 
Dumnezeu. El afirmă expres, de altfel, că „în stare de natură 
legile naturale care constau în echitate, justiţie, gratitudine şi 
celelalte virtuţi morale, care depind de acestea, nu sunt 
propriu-zis legi, ci calităţi care predispun omul la obedienţă şi 
bunăstare. Doar odată ce un stat este instituit, şi nu înainte, 
ele sunt în mod efectiv legi”?7. 

Filosofia lui Hobbes distruge practic fundamentul moral al 
dreptului, pentru că neagă principiile morale şi temeiul lor 
metafizic şi, mai ales, valorile teologiei, singurele care pot 
conferi o bază morală oricărui sistem juridic. Autorul lasă 
dreptul să se întemeieze, la fel ca şi statul şi societatea, 
printr-un simplu act de voinţă lipsit de un fundament meta- 
juridic, pe care ar putea să-l confere valorile morale sau 
religioase. Legea este doar un act de voinţă al suveranului 
faţă de care trebuie să te supui orbeşte. 

Societatea nu este pentru Hobbes decât o reprimare a 
stării de natură, adică a stării de război, prin instituirea unei 
forţe suficient de mari ca să reprime egoismul natural al 
individului. Nu contează în fond cum este instituită această 
forţă, singurul lucru important este ca ea să existe pentru a 
asigura pacea socială cu orice preţ. Având în vedere acest 
deziderat, concluzia logică care rezultă este că orice consi- 
deraţie calitativă asupra ordinii juridice sau sociale este 
exclusă. Simpla instituţionalizare a constrângerii este 
suficientă. Prin urmare, nu legitimitatea este cea care 
primează privind instituirea puterii statale, deşi filosoful 
consideră că o poate formula, ci eficiența puterii statale. 
Remarcăm apropierea peste timp a concepţiei lui Hobbes de 
gândirea pragmatistă contemporană care, în esenţă, 
subordonează statul, morala şi adevărul utilității. Fără a intra 
în amănunte, observăm că aceasta este concepţia tipică a 
societăţilor liberale bazate pe concurenţa neîngrădită şi pe 
economia de piaţă. 

Spre deosebire de alţii cum ar fi Rousseau, Hobbes se 
dovedeşte neîncrezător în natura umană şi, implicit, în tot 
ceea ce ţine de persoana, personalitatea umană şi valorile 
care o reprezintă. 

Deoarece îi lipseşte orice scop mai înalt şi care ar 
transcende egoismul individual şi întronarea unei ordini 
absolute ca pace socială, filosofia lui Hobbes nu are cum să 
susţină perfectibilitatea omului şi, de asemenea, nu poate 
susţine valorile fundamentale ale existenţei umane, cum ar fi 
aceea de bine, adevăr sau dreptate. Doar ordinea care 
constrânge îl poate sili pe om să fie nu bun, ci disciplinat, 
trăsătura supremă a individului în concepţia lui Hobbes 
trebuind să fie obedienţa faţă de cel care exercită puterea, şi 
nu raţiunea liberă, singura în măsură să-i confere valoarea 
de persoană. 

Remarcăm realitatea contemporană a unei astfel de 
situaţii pentru foarte mulţi oameni. Nu valorile credinţei 
creștine, nu libertatea sunt coordonatele care il fac pe om să 
fie ceea ce este prin firea sa după chipul și asemănarea cu 
Dumnezeu, ci constrângerea juridică, socială, materială sau 
de altă natură îl fac să se integreze social, să devină 
disciplinat și să accepte statutul social. Este o consecinţă 
firească pentru toţi aceea care au uitat de Dumnezeu (deși 
Dumnezeu nu uită de nici un om), şi care trăiesc în egoism 
și material și în tot ceea ce înseamnă neautentic existenţial. 

Remarcăm în această scurtă prezentare că teoriile 
filosofice pot fundamenta atât o doctrină despre stat şi 
societate cu caracter totalitar, aşa cum se întâmplă în cazul 
lui Hobbes, cu consecinţa negării valorilor morale şi raţionale 
ce caracterizează în mod natural fiinţa umană sau o teorie 
care să încerce o construcţie democratică a societăţii prin 
recunoaşterea calităţilor naturale, raţionale şi morale ale 
omului şi implicit recunoaşterea drepturilor subiective 
individuale şi naturale, teoretice susţinută de John Locke şi 
de Jean Jaques Rousseau. 

O altă problemă care reprezintă interes şi pe care ne 
propunem să o analizăm într-un alt articol în legătură cu 
această doctrină se referă la înțelesurile şi semnificaţiile 
reliefate de gândirea teologică ortodoxă şi de filosofia 
contemporană asupra conceptelor de „stare de natură” şi 
„stare socială a omului”. 

Există totuşi un element comun pe care îl putem identifica 
atât în gândirea lui Hobbes, cât şi concepţiile filosofice 
ulterioare. Hobbes, punând accentul pe ceea ce doresc 
indivizii să fie societatea, renunţă la a analiza ceea ce este 
aceasta pentru a se opri asupra a ceea ce trebuie să fie. 
Această distincţie în gândire, între ceea ce este şi ceea ce 
trebuie să fie, se va prelungi în toate filosofiile ulterioare, 
dintre care amintim filosofia kantiană, hegeliană sau chiar 
marxistă. Într-o astfel de concepție, filosofii au în vedere mai 
mult viitorul decât prezentul. Acesta din urmă nu mai este 
decât un pretext pentru a defini ceea ce trebuie să fie. 

O contribuţie importantă în acest sens o are filosofia 
kantiană, care, în opera fundamentală a filosofului de la 
K&nigsberg, „Critica raţiunii practice”, face din acel trebuie un 
concept fundamental. Se cunoaşte însă că, până la urmă, 
vizionarismul social a fost un eşec. Dezvoltarea societăţii 
umane pe termen lung este imprevizibilă, iar ideea de 
progres nu corespunde unei construcţii reale care să fie 
evidenţiată în orice moment al evoluţiei istorice sociale. 
Referitor la acest aspect, ne propunem într-un alt studiu să 
evidenţiem limitele contemporane ale celebrei formule 
hegeliene: „Istoria este progresul omenirii în conştiinţa 
libertăţii”. 


IV John Locke și concepţia sa 
despre libertatea, legitimitatea 


consensului şi supremaţia dreptului 

Conceptele fundamentale ale filosofiei sociale susţinute 
de John Locke (1632-1704) unul dintre cei mai mari gânditori 
europeni şi întemeietor al empirismului în filosofie, sunt 
libertatea şi egalitatea care, în concepţia filosofului, fac parte 
din natura umană. Relaţiile dintre oameni în starea de natură 
sunt relaţii de forţă, dar dreptul nu este o expresie a acestor 
relaţii, ci reprezintă legătura dintre o fiinţă liberă cu o altă 
fiinţă liberă, raport ce realizează în egalitate. Aceste relaţii se 
constituie în mod natural înaintea oricărei convenţii care să 
ducă la constituirea societăţii civile. Pentru Locke există o 

societate naturală înaintea oricărei societăţi civile. În acest 
fel, filosoful continuă ideea aristocratică, şi anume aceea a 
omului ca fiinţă socială, dimensiune naturală a acestuia. 
Dacă omul nu ar avea în sine chemarea spre asociere cu 
ceilalţi oameni, ca dar natural, societatea civilă nu ar putea 
să se constituie. Prin urmare, a existat un drept natural, 
nescris, anterior dreptului pozitiv specific societăţii civile. 
Principalul element al acestui drept este libertatea. Dreptul 
de a fi liber constituie fericirea omului şi el se concretizează 
în posibilitatea sa de a poseda bunuri. În acest fel, dreptul de 
proprietate reprezintă un alt element important al dreptului 
natural. În concepţia filosofului, acest drept este absolut, iar 
conservarea şi apărarea lui este esenţială pentru existenţa 
omului atât în stare naturală, cât şi în stare socială. Este 
important să precizăm că pentru John Locke proprietatea se 
întemeiază pe muncă. 

Gândirea lui John Locke se deosebeşte în această 
privinţă de filosofia lui Hobbes, care susţinea că problema 
centrală în societate este puterea. Pentru Locke, problema 
esenţială nu mai este guvernământul, ci instituirea unei 
civilizaţii bazate pe reguli şi a unui sistem legislativ care să 
ducă la o bună organizare administrativă şi să limiteze 
puterea discreţionară a statului. 

Este necesar, afirmă Locke, un guvernământ al 
proprietarilor cărora trebuie să li se lase toată libertatea 
pentru a realiza prosperitatea lor şi a societăţii în care 
trăiesc. Filosoful se ridică împotriva autorităţii arbitrare a 
suveranului, considerând-o ca inacceptabilă. Totul trebuie să 
fie întemeiat pe reglementări fundamentale, raţionale, liber 
consimţite, care, la rândul lor, să decurgă dintr-un principiu 
suveran, respectiv „toleranţa”: „În chestiunea libertăţii de 
conştiinţă, care de câţiva ani a fost aşa de mult discutată 
printre noi, lucru care a încurcat cel mai rău chestiunea, a 
înfierbântat disputa şi a mărit animozitatea, a fost, gândesc 
eu, faptul că ambele părţi şi-au exagerat cu acelaşi zel şi la 
fel de greşit pretenţiile, una dintre părţi predicând absoluta 
putere, iar cealaltă cerând o libertate universală în 
chestiunile de conştiinţă, fără a stabili care sunt lucrurile cu 
îndreptăţire la libertate şi fără a arăta care sunt graniţele 
impunerii şi ale supunerii”8. 

Necesitatea existenţei legilor este vitală pentru existenţa 
societăţii şi pentru supraviețuirea comunităţii: „Dacă nu va fi 
dirijată de anumite legi, iar membrii săi nu vor accepta să 
respecte o anumită ordine, nici o societate — oricât de liberă 
ar fi sau oricât de lipsită de importanţă ar fi ocazia pentru 
care a fost constituită, nu va putea să subziste sau să se 
menţină unită, ci se va destrăma şi sfărâma în bucăţi”?. Spre 
deosebire de Hobbes, Locke consideră că starea de natură 
a omului are unele caracteristici care o apropie de societatea 
civilă şi care face posibilă trecerea. Important de subliniat 
faptul că, în concepţia filosofului, „statul natural este un stat 
raţional, natural şi prelega!”. Statul natural este raţional 
pentru că prin rațiune îşi reglează viaţa în limite suportabile, 
astfel că aici domină libertatea şi egalitatea. Este natural 
pentru că oamenii posedă câteva drepturi în conformitate cu 
raţiunea, ca legea naturală: legalitatea, egalitatea, dreptul la 
prosperitate şi dreptul patern sunt printre cele mai 
importante. Statul natural este prelegal pentru că aici domină 
justiţia privată. Acest drept al justiţiei private înseamnă, în 
esenţă, reciprocitatea necesară a comportamentelor umane, 
dar şi validitatea dreptului fiecărui individ la apărarea sa. În 
esenţă, în concepţia filosofului, statul natural este bazat în 
mod deosebit pe concepte morale cu valabilitatea universală 
şi intangibile şi, totodată, este un stat al păcii sociale. 

John Locke consideră că trecerea la societatea civilă a 
avut loc în urma unui consens general, pentru că oamenii au 
dorit un maxim de securitate şi libertate. Trecerea de la 
Statul natural la Statul civil s-a realizat în baza unui contract 
care se bazează pe principiile consimţământului comun şi al 
liberei asocieri. Este important de a preciza că, în concepţia 
lui Locke, obiectul contractului social este garanţia drepturilor 
naturale, şi nu suprimarea lor în favoarea suveranului, aşa 
cum a gândit Hobbes. De altfel, singurul drept natural pe 
care asociaţii îl pun la dispoziţia societăţii civile este acela de 
a face dreptate, de a pedepsi. Puterea suveranului este în 
excelenţă una pur juridică şi limitată. Această teorie 
considerată a fi profundă şi democratică de către majoritatea 
autorilor se regăseşte şi în doctrina modernă a statului liberal 
şi a constituţionalismului democratic 10. 

Apreciază John Locke că, „oamenii fiind liberi de la 
natură, egali şi independenţi, nimeni nu-i poate scoate din 
această stare pentru a fi supuşi puterii politice a altuia fără 
propriul lor consimţământ prin care ei pot conveni cu alţi 
oameni de a se uni în societate pentru conservarea lor, 
pentru siguranţa lor mutuală, pentru liniştea vieţii lor, pentru 
a profita în linişte de ceea ce le aparţine în mod propriu şi 
pentru a fi mai bine la adăpost de insultele celor care vor să 
le facă răwÎl. „Puterea judiciară”, concept folosit de Locke, 
dar care corespunde noţiunii de putere politică, este 
subdivizată în trei componente: puterea legislativă, care are 
rolul de a determina faptele ce încalcă regulile de convieţuire 
şi pedepsele corespunzătoare, puterea executivă, care are 
menirea de a executa în concret legile emise de puterea 
legislativă şi puterea confederativă, care exercită puterea 
statului în raport cu celelalte state. 

Subliniem ideea susţinută în mod consecvent de Locke 
potrivit căreia puterea judiciară, care, în gândirea filosofului, 
se identifică cu puterea politică, nu poate fi absolută, ci 
trebuie să aibă limite. Astfel, contractul social care 
legitimează puterea politică poate fi denunţat dacă cei care 
deţin o astfel de autoritate nu se achită de obligaţia asumată. 
Scopul oricărei puteri politice trebuie să fie, în concepţia lui 
Locke, conservarea vieţii, a libertăţii şi a bunurilor. Dacă 
acest scop nu este respectat, guvernul va intra în conflict cu 
societatea civilă şi se va reveni la starea naturală pe care 
contractul social voia să o depăşească. Este, de fapt, 
aplicarea unui principiu juridic valabil pentru orice contract, şi 
anume: în ipoteza când una dintre părţi nu respectă clauzele 
asumate, cealaltă parte nu mai este considerată ca fiind 
legată de prevederile contractului. 

O altă deosebire faţă de gândirea lui Hobbes este aceea 
că, prin instituirea puterii politice, poporul nu renunţă la 
partea sa de suveranitate. John Locke precizează că dacă 
puterea politică va confisca în favoarea sa drepturile naturale 
ale poporului, acesta nu mai este ţinut de contractul încheiat 
şi va putea recurge chiar la forţă pentru a înlocui pe cei care 
guvernează. Promotor al ideii de justiţie, Locke recunoaște 
totuşi dreptul guvernanţilor la constrângere juridică în limitele 
legii pentru ca membrii societăţii civile să respecte regulile 
stabilite pentru atingerea binelui comun. 

În opina noastră, John Locke este printre primii gânditori 
care legitimează revoluţia, ceea ce, în concepţia filosofului, 
înseamnă denunţarea contractului social de către popor în 
cazul în care guvernanţii îşi exercită în mod discreţionar 
puterea sau confiscă în favoarea lor drepturile naturale sau 
exercitarea puterii nu are ca scop binele comuni, ci binele 
guvernanţilor. Pentru a nu se ajunge aici, Locke acordă o 

importanţă majoră „persoanei” care poate să asigure şi să 
garanteze echilibrul dintre părţi, respectiv între popor, ca 
deţinător al drepturilor naturale, la libertate, egalitate şi 
proprietate, iar pe de altă parte, guvernanţi, învestiţi prin 
contractul social cu exercitarea puterii politice în scopul 
garantării acestor drepturi: acesta este judecătorul. 

Pentru John Locke limita puterii politice este dată de 
însăşi drepturile naturale ale oamenilor pentru apărarea 
cărora ea a fost instituită. Pentru Locke societatea politică 
identificabilă cu statul social nu este decât produsul unei 
renunţări parţiale şi provizorii a oamenilor la starea lor 
naturală în interesul unei justiţii mai bine organizate şi a unei 
puteri mai eficace. Puterea politică rămâne tot timpul limitată 
de drepturile naturale. 

Scopul statului nu poate fi altul decât acela al asigurării 
libertăţii şi egalităţii individuale, pentru fiecare membru al 
societăţii, dar şi garantarea legalităţii. Pentru a justifica 
existenţa şi a aduce pacea socială, statul trebuie să fie just. 
Este important de a sublinia că, în concepţia lui John Locke, 
puterea politică nu este legitimată prin ea însăşi, ci numai 
prin valorile morale pe care le apără şi în raport de care îşi 
exercită atribuţiile. Astfel spus, nu legea este cea care 
legitimează puterea, ci scopul moral al acesteia. Problema 
puterii este o problemă de morală. 

Scopul întregii construcţii teoretice în domeniul politicii 
este acela al limitării puterii care să favorizeze şi nu să 
împiedice libertatea individuală. Locke susţine teoria 
separaţiei puterilor în stat ca şi garanţie a evitării arbitrariului 
în exercitarea puterii statale. Aşa se face că „scopul său 
fundamental este ceea ce numim astăzi —- îmblânzirea 
puterii: scopul pentru care oamenii aleg şi autorizează un 
legislativ este crearea legilor şi stabilirea regulilor ca pietre 
de hotar şi paveze ale bunurilor tuturor membrilor societăţii 
pentru a limita puterea şi a modera dominaţia oricărui grup 
sau membru al societăţii”!2. 

Problematica analizată de marele filosof este o importantă 
deschidere teoretică a ceea ce reprezintă dimensiunea 
complexă a raporturilor dintre societate şi stat, pe de o parte, 
iar pe de altă parte, individul uman. Remarcăm că, în opera 
sa, Locke pune accentul pe om ca titular al drepturilor 
naturale şi, prin urmare, în relaţia acestuia cu societatea şi 
statul are un rol dominant, celelalte subiecte ale relaţiei 
având o poziţie recesivă, chiar subordonată individului uman. 


Note: 
n. Hoffding, Histoire de la philosophie moderne, Paris, 1924, p. 
276). 
N. Popa, |. Dogaru, Ghe. Dănişor, D.C. Dănişor, Filosofia 
Grepilul Marile curente, Ed. All Beck, Bucureşti, 2002, p. 153. 
N. Popa, |. Dogaru, Ghe. Dănişor, D.C. Dănişor, op. cit., p. 152- 
154. 
4G. del Vecchio, Lecţii de filozofie juridică, Ed. Hamangiu, 
Bucureşti, p. 85. 
SN. Popa, |. Dogaru, Ghe. Dănişor, D.C. Dănişor, op. cit., p. 156. 
SThomas. Hobbes, Leviathan, Ed. Ştiinţifică şi Pedagogică, 
Bucureşti, 1960, p. 177. 
7 Ibidem, p. 76-77. 
John Locke, Eseu despre toleranță, în Fundamentele gândirii 
politice moderne, Ed. Polirom, laşi, 1999, p. 65. 
9/piderm, p.65. 
N. Popa, |. Dogaru, Ghe. Dănişor, D.C. Dănişor, op. cit., p. 
167. 
11 John Locke, op. cif., p. 89. 
12lpidem, p. 189. 

Populaţia judeţului Muscel în epoca fanariotă 


conf. univ. dr. habil. Claudiu NEAGOE, Universitatea din Piteşti 


Spre deosebire de secolele anterioare, veacul al XVIII-lea 
se dovedeşte a fi mult mai bogat în surse istorice cu caracter 
demografic, care ne permit să urmărim, în linii generale, 
evoluţia populaţiei Ţării Româneşti], pe de-o parte, dar şi 
evoluţia populaţiei judeţului Muscel, pe de altă parte. 

La cumpăna dintre secolele XVII şi XVIII, între cele 23 de 
târguri şi oraşe consemnate pe Harta Valahiei, tipărită de 
către stolnicul Constantin Cantacuzino, la Padova, în anul 
1700, apărea menţionat şi oraşul Câmpulung2. Din cele 526 
de sate care apar pe harta stolnicului Cantacuzino, 21 se 
aflau în judeţul Muscel3. Le enumerăm aici în ordine 
alfabetică: Bădeni, Băileşti, Berivoieşti, Boteni, Călineşti, 
Ciumeşti, Corbi, Dragoslavele, Goleşti (sat cu conac 
boieresc), Jupâneşti, Leordeni (sat cu conac boieresc), 
Miceşti, Nămăeşti, Piscani, Pitroşani, Ratovoeşti, Rucăr, 
Stăneşti, Tămăşeşti, Văleni, Vlădeni. Neîndoielnic, stolnicul 
Constantin Cantacuzino a ales să consemneze pe harta sa 
cele mai importante aşezări rurale, foarte probabil pe cele pe 
care le-a cunoscut în mod direct, în timpul călătoriilor sale 
prin ţară, sau despre care acesta a citit în hrisoavele şi cărţile 
aflate în păstrarea cancelariei domneşti. Prin urmare, 
numărul satelor din judeţul Muscel era mult mai mare. După 
unele opinii, la mijlocul secolului al XVIII-lea ar fi existat circa 
163 de sate muscelenef. 

Potrivit unui „raport” austriac, întocmit la 31 iulie 1737 şi 
înaintat generalului-maior Gyllani, comandantul trupelor 
imperiale, care tocmai invadaseră Ţara RomâneascăS, 
oraşul. Câmpulung număra, la vremea aceea, 1 000 de 
familii? respectiv între 3 000 şi 5 000 de suflete? iar judeţul 
Muscel număra 5 000 de familii de contribuabiliă, respectiv 
circa 25 000 de suflete, aceasta dacă aplicăm coeficientul 
demografic 59. Deoarece nu cunoaştem numărul acelora 
care nu plăteau bir (boieri, clerici, slujbaşi domneşti, slujitori 
militari), nu putem aprecia la cât s-a ridicat populaţia totală a 
judeţului Muscel în 1737. 

Din Catagrafia judeţului Muscel, realizată în anul 1774, pe 
timpul administraţiei ruse în Ţara Românească, aflăm că la 


vremea aceea judeţul era împărţit în două plaiuri (Nucşoara 
şi Dâmboviţa) şi cinci plăşi (Râul Doamnei, Bratia-Bughia, 
Dealul, Cârcinovul, Argeşelul). În Muscel existau 91 de sate 
(31 de sate de moşneni, 32 de sate mănăstireşti şi 28 de 
sate boiereşti)! şi oraşul Câmpulungi!. În cele şapte 
subunități administrative ale judeţului Muscel au fost 
identificate 2 922 de case (gospodării), iar la Câmpulung au 
fost înregistrate 320 de case în cele 14 mahalale şi respectiv 
310 case (gospodării) pe moşiile oraşului. Prin urmare, 
judeţul Muscel număra 3 552 de case (gospodării). Editorii 
acestei catagrafii din 1774 au estimat, „ţinând seama de 
mărimea unei liude”, că Judeţul Muscel număra 19 500 
locuitori, iar oraşul Câmpulung circa 2 300 locuitori12.. În 
ceea ce ne priveşte, credem că oficialităţile ruse din Ţara 
Românească au folosit termenul de liudă cu sensul de ca 

de familie şi nu cu sensul de unitate impozabilă colectivă 13. 
Prin urmare, oraşul Câmpulung a avut, la 1774, 732 de 
familii, respectiv aproximativ 3 660 locuitori! „ iar judeţul 
Muscel 3 815 de familii, respectiv 19 075 de locuitori 
(aceasta dacă înmulţim numărul familiilor cu 5 — coeficientul 
demografic sau numărul mediu de locuitori într-o casă, 
acceptat, în mod convenţional, de către istorici15). 

O hartă austriacă a Valahiei, datând din anii 1788-1789, 
consemna faptul că oraşul Câmpulung ar fi avut, în vremea 
aceea, circa 100 de gospodării, aşadar în jur de 500 de 
suflete 16. Însă, potrivit unei „catagrafii austriece” a Ţării 
Româneşti, întocmită între anii 1790-1791, aflăm că oraşul 
Câmpulung număra vreo 340 de case, respectiv în jur de 
1700 de suflete17. Comparând această statistică cu cea din 
anul 1774, putem observa o scădere cu 46% a populaţiei 
câmpulungene, într-un interval de 17 ani. Această situaţie se 
explică prin faptul că, adeseori, în timp de război, oraşele 
erau primele care se depopulau. 

Potrivit unei catagrafii întocmită de administraţia rusă, în 
1810, la Câmpulung ar fi existat 469 de case, 525 familii şi 2 

Studii 


031 de locuitori 18. Opt ani mai târziu, pe timpul domnitorului 
fanariot loan Gheorghe Caragea (1812-1818), judeţul 
Muscel era împărţit, potrivit /storiei lui Dionisie Fotino, în 2 
plaiuri (Dâmboviţa şi Nucşoara) şi 6 plăşi (Argeşul de sus, 
Râul Doamnei, Brătianu Buga de sus, Argeşul de jos, Dealul 
şi Cârcinovul) 19. Existau 121 de sate, iar oraşul Câmpulung 
era împărțit în 13 mahalale. În judeţul Muscel trăiau 6 291 
familii 0, aşadar o populaţie totală de 31 455 suflete. La 
1830, potrivit Topografiei doctorului Constantin Caracaş, 
judeţul Muscel număra circa 35 000 de locuitori, iar oraşul 
Câmpulung între 8 000 şi 10 000 de locuitori21. 

În concluzie, putem spune că cea de-a doua jumătate a 
secolului al XVIII-lea a constituit o perioadă de regres pentru 
populaţia judeţului Muscel şi a oraşului Câmpulung. În 
schimb, în primele decenii ale secolului al XIX-lea asistăm la 
o redresare semnificativă din punct de vedere demografic. 


Note: 


1Claudiu Neagoe, Marin Toma, Ţările Române în epoca 
fanariotă, Bucureşti, Editura Ars Docendi, Bucureşti, 2018, p. 53-56. 

2Constantin C. Giurescu, Harta  stolnicului Constantin 
Cantacuzino. O descriere a Munteniei la 1700, în „Revista Istorică 
Română”, XIII, fasc. |, 1943, p. 14. 

Slbidem, p. 18. 

4Melentina Bâzgan, Judeţele Ţării Româneşti până la mijlocul 
secolului al XVIII-lea, Bucureşti, Editura Cartea Universitară, 2004, 
p. 165 şi p. 167-170. 

SClaudiu Neagoe, Câmpulung, 1737, în „Argesis. Studii şi 
comunicări — seria Istorie”, tom. X, 2001, p. 182. 

Sşerban Papacostea, Populaţia Ţării Româneşti în ajunul 
reformelor lui Constantin Mavrocordat. Un document inedit, în 
„Studii. Revistă de Istorie”, tom. 19, nr. 5, 1966, p. 935. 

7Claudiu Neagoe, Evoluţia demografică a oraşului Câmpulung- 
Muscel (secolele XIV-XVIII), în „Argesis. Studii şi comunicări — seria 
Istorie”, tom. XIII, 2004, p. 208, nota 68. 

8Şerban Papacostea, op. cit., p. 937. 

9Claudiu Neagoe, art. cit., în loc. cit., p. 208. 

Florina Mohanu, loan Hera-Bucur, Catagrafia județului Muscel 
din 1774, în „Revista Arhivelor”, nr. 3, 1992, p. 328. 

11Oraşul era organizat în 14 mahalale: Scheilor, Biranilor, Valea, 
Sfânta Marina, Sfântul Nicolae, Bradului, Popa Savu, Marginea, 
Târgului, Popa Stoica, Popa lane, Sfântul Gheorghe, Malului şi 
Viţicheştilor (/bidem). 

12lbidem, p. 329. 


13După cu bine se ştie, sistemul fiscal al liudei a fost introdus în 
Ţara Românească de către Alexandru Ipsilanti (1774-1782); o liudă 
cuprindea între 1 şi 3 birnici (/nstituţii feudale din Ţările Române. 
Dicţionar, coordonatori: Ovid Sachelarie şi Nicolae Stoicescu, 
Bucureşti, Editura RSR, 1988, p. 280). În primele decenii ale 
secolului al XIX-lea, numărul indivizilor dintr-o liudă a crescut la 5 
(Pavel  Gavrilovici Divov, Scurte însemnări despre [ara 
Românească. cu privire la numărul populaţiei, venituri, dări, 
fertilitatea şi comerțul acestei ţări (1808), în Călători străini despre 
Ţările Române în secolul al XIX-lea, Serie nouă, vol. | (1801-1821), 
îngrijit de Georgeta Filitti, Beatrice Marinescu, Şerban Rădulescu- 
Zoner, Marian Stroia (secretar de volum), redactor responsabil: Paul 
Cernovodeanu, Bucureşti, Editura Academiei Române, 2004, p. 
439) şi chiar până la 7-12 birnici (William Wilkinson, Relaţiile despre 
principatele Ţării Româneşti şi Moldovei «1820», în Călători străini 
despre Ţările Române în secolul al XIX-lea, vol. |, p. 616). 

4într-un articol şi un studiu mai vechi găsisem de cuviinţă să 
înmulţesc cu 3 numărul total de case, înregistrat pentru oraşul 
Câmpulung, la 1774, rezultând astfel o populaţie de 2 196 de suflete; 
Claudiu Neagoe, art. cit., în loc. cit., p. 209; Idem, Din vremea lui 
Alexandru Vodă Ipsilanti (1774-1782), în volumul Modele culturale şi 
realităţi cotidiene în societatea românească (secolele XV-XIX), 
coordonator: Cl. Neagoe, Bucureşti, Editura Ars Docendi, 2009, p. 
186. 

1SŞtefan Ştefănescu, Demografia, dimensiune a. istoriei, 
Bucureşti, Editura Facla, 1974, p. 132; vezi şi la Gabriel Mihăescu, 
Eugen Fruchter, Elemente de demografie istorică în evoluţia oraşului 
Târgovişte, în „Valachica. Studii şi materiale de istorie şi istoria 
culturii”, vol. IX, Târgovişte, 1977, p. 191. 

Constantin Şerban, Victoria Şerban, Oraşul Câmpulung şi 

împrejurimile sale oglindite într-un manuscris inedit din sec. al XVIII- 
lea, în „Studii şi comunicări. Muzeul din Câmpulung”, vol. II, 1982, p. 


17idem, Noi contribuţii privind populaţia oraşului Câmpulung- 
Muscel (secolul al XVIII-lea — prima jumătate a secolului al XIX-lea), 
în „Studii şi comunicări. Muzeul din Câmpulung”, vol. IV, 1987, p. 
192. 

18Câmpulung-Muscel, ieri şi azi. Istoria oraşului, volum elaborat 
de Gheorghe Pârnuţă (coordonator), lon Hurdubeţiu, Flaminiu Mârţu 
şi Nicolae Nicolescu, Câmpulung-Muscel, 1974, p. 43. 

19Dionisie Fotino, Istoria generală a Daciei sau a Transilvaniei, 
Ţării Munteneşti şi a Moldovei, traducere din greceşte de George 
Sion, Bucureşti, Editura Valahia, 2008, p. 556. 

20jpidem, p. 557. 

Constantin Caracaş, Topografia Ţării Româneşti, ediţie 

bilingvă, îngrijită de Georgeta Filitti, cuvânt-înainte de Danae 
Stambouli, Bucureşti, Editura Omonia, 2018, p. 195. 

Sănătatea populaţiei - 
preocupare a Primăriei Piteşti în secolul 
al XIX-lea şi la începutul secolului al XX-lea 


Vremurile pe care le trăim sunt deosebit de dificile, trăim 
izolaţi în propriile noastre locuinţe, sub ameninţarea unui 
duşman invizibil şi atotputernic: coronavirus! Ni se pare că 
suntem singurii care traversăm aceste vremuri grele! 

O scurtă cercetare a istoriei însă ne relevă faptul că, 
periodic, comunităţile s-au confruntat cu probleme de 
sănatate, cu catastrofe naturale (inundaţii, cutremure, 
incendii etc.), mai grave sau mai puţin grave, pe care însă le- 
au depăşit şi care au constituit învăţăminte pentru omenire. 

În opinia istoricilor, una dintre cele mai mari urgii a fost 
epidemia de ciumă, de la jumătatea secolului al XIV-lea, 
despre care au rămas remarcabile însemnări, în operele 
unor autori din întreaga Europă. Să nu uităm că ciuma este 
cea care a marcat, şi ea, destinul celor doi îndrăgostiţi celebri 
din literatura universală, Romeo şi Julieta!. 

Pretextul scrierii unei capodopere a literaturii universale 
din perioada Renaşterii, "Decameronul", a lui Giovanni 
Boccaccio, este, de asemenea, marea ciumă, de la Florenţa, 
despre care autorul, în prefața la opera menţionată, ne 
relatează: "Spun, aşadar, că se împliniseră o mie trei sute 
patruzeci şi opt de ani de la prea-rodnica întrupare a Fiului 
lui Dumnezeu, când, în cinstita şi măreaţa cetate a Florenței, 
mai mândră ca oricare alta dintre cetăţile Italiei, s-a încuibat 
ciuma cea ucigătoare, care, prin mijlocirea stelelor, sau 
poate din cauza faptelor noastre mişeleşti, trimisă fiind spre 
îndreptare asupra muritorilor de către dreapta urgie a Celui 
de Sus, prinzând a bântui cu câţiva ani înainte în părţile de 
răsărit, după ce curăţise locul de mari mulţimi de oameni, 
călătorind din loc în loc fără să se oprească, ajunse a se lăţi 
cumplit şi către soare-apune. Împotriva ei se dovediră 
neputincioase şi înţelepciunea, şi prevederea omenească 
(....). Ceea ce învârtoşa puterea acestei molimi era că boala 
se întindea de la bolnavi la sănătoşi întocmai cum se întinde 
focul când întâlneşte în calea lui ceva uscat ori unsuros"2. Şi 
descrierea talentatului autor continuă, în acelaşi spirit 
deosebit de realist, zugrăvind tablouri ale acestei grozăvii, 
între care se pot stabili multiple similitudini cu situaţia 
actuală! 

Nu îmi propun să trecem în revistă toate operele literare 
influențate de marile dezastre sau să analizăm cauzele şi 
consecinţele marilor epidemii, ci să descoperim, din arhive, 
încercările prin care au trecut piteştenii în secolul al XIX-lea 
şi la începutul secolului al XX-lea şi măsurile luate de 
autorităţi pentru a limita efectele acestora, în contextul 
mijloacelor şi mentalităților acelor vremuri. Pentru scrierea 
acestui material am valorificat însemnările mai vechi, din 
arhive, culese de-a lungul timpului şi pe care le-am 
descoperit cu mare bucurie, încercând să onorez invitaţia de 
a scrie un articol pentru cititorii revistei "Restituiri". 

Primăriile oraşelor, inclusiv cea a oraşului Piteşti, încep să 
se implice în rezolvarea unor probleme ale locuitorilor, 
inclusiv de sănătate publică, în urma adoptării 
Regulamentelor Organice3. 

Prin Regulamentele Organice sunt fixate atribuţiile sfatului 
orăşenesc, numit "maghistratul oraşului”, pe plan 

administrativ, economic şi fiscal (se prevedea inclusiv dreptul 
de a folosi o parte din veniturile oraşului pentru rezolvarea 
diverselor probleme) şi sunt organizate unele servicii publice 
de strictă necesitate (pompieri, alimentare cu apă, serviciile 
medicale şi farmaceutice, de stare civilă etc.), igiena publică 
(cimitirele şi industriile insalubre sunt scoase în afara 
oraşelor). 

Astfel, în 1834 erau pe ordinea de zi a oficialităților 
organizarea lazaretelor pentru bolnavii de holeră, strângerea 
unei sume de bani necesare retribuirii unui doctor angajat 
pentru nevoile oraşului, măsurile împotriva incendiilor şi 
cumpărarea de case pentru nevoile „maghistratului”?. 

În 1835 se înregistrează un ordin al prefecturii care 
interzice practicarea medicinii empirice? şi sunt luate măsuri 
împotriva negustorilor care vând zarzavaturi stricate, acelor 
care vând carne la preţuri mai mari decât cele stabilite, dar şi 
împotriva ... porcilor care sunt lăsaţi liberiG. De asemenea, 
nu lipsesc măsurile referitoare la dotarea cu mobilier a şcolii 
din oraş şi cele pentru înfrumusețarea oraşului prin lărgirea 
străzilor, construirea de cişmele şi se fac eforturi pentru 
angajarea unui doctor”. 

În anul 1836, pentru sănătatea locuitorilor se interziceau 
consumul şi comerţul cu fructe crude şi erau luate măsuri 
pentru păzirea câinilor turbaţi8. 

Documentele din 1837, din Fondul Ocârmuirea judeţului 
Argeş, relevă preocupări pentru stabilirea străjii de noapte în 
Piteşti, aducerea de piatră cubică pentru pavarea străzilor, 
vânzarea pâinii şi procurarea lumânărilor pentru iluminat, 
articole de primă necesitate pentru orice piteştean”. De 
asemenea, se făceau eforturi pentru amenajarea unui spital 
în Piteşti şi pentru a descoperi cauza "deceselor repetate" 
din cartierul Niculceşti. 

Din studierea fondului Primăriei Piteşti, imaginea asupra 
vieţii cotidiene a oraşului este întregită prin descoperirea 
eforturilor pe care le făceau oficialităţile pentru 
aprovizionarea cu pâine şi carne la preţuri fixe, prin contracte 
stabilite de comună cu brutarii şi măcelarii din oraş. De 
asemenea, continuă preocuparea pentru amenajarea unui 
spital în Piteşti, pentru regularizarea Argeşului şi pentru 
prevenirea incendiilor 10. 

Pentru anul 1838 am reţinut listele lunare cu preţurile 
produselor de pe piaţa oraşului]. La nivelul ocârmuirii era în 
desfăşurare evidenţa populaţiei, alcătuindu-se „listele cu cei 
ce intră şi ies din oraş”, precum şi acţiunea de măturare a 
coşurilor din judeţ pentru evitarea incendiilor12. De 
asemenea, o preocupare nelipsită a oficialităților este 
asigurarea hranei şi a sănătăţii deţinuţilor, în fiecare an 
existând un raport despre această situaţie. 

În anul 1839, Piteştiul avea deja un doctor, pe losif Beneş, 
care reclamase primarului că ucenicii de la “pilerie lucrează 
fără nici un control asupra medicamentelor13. 

Războiul Crimeii se încheiase în 1856, Piteştiul 
încartiruise soldaţi austrieci (1854-1856) şi în 1856 au 
început să apară reclamaţii care vizau repararea caselor 
ocupate de trupele austriece 14. 


13 — 


Documente Piteștene 


În anul Unirii Principatelor, pe plan edilitar, oficialităţile 
locale erau preocupate de problema apei potabile, de 
întocmirea planului oraşului, pentru care a fost angajat un 
inginer austriac, şi se plantează arbori pe strada Podului 19. 

Anul 1860 este unul cu proiecte ambiţioase, de mare 
importanţă nu numai pentru piteşteni, ci şi pentru argeşeni în 
general. Astfel, Consiliul comunal discută despre găsirea 
unui teren pentru spitalul orăşenesc, despre construirea unei 
şcoli de fete, precum şi despre concesionarea unor terenuri 
pentru construirea căilor ferate16. între timp, continuă în 
Piteşti demolarea clădirilor insalubre, se înfiinţează o fabrică 
nouă (Fabrica de oţet a lui Scarlat Tor) şi se înfiinţează un 
birou de asigurări împotriva focului, al societăţii „Phoenix'17. 

În 1864 se înmulţesc legile care vizează organizarea 
oraşului. Astfel, se înfiinţează Garda naţională şi se adoptă o 
Lege a comunelor. Funcţionarii primesc şi ei un cod de 
sarcini şi obligaţii precise şi se instaurează controlul sanitar 
al alimentelor ce se vând pe piaţa oraşului. 

Măsuri profilactice pentru combaterea holerei s-au 
înregistrat în 1866, pentru că „holera există şi seceră grozăvii 
în cea mai mare parte în România de dincolo de Milcov”18. 
Aceste măsuri erau recomandate de directorul general al 
serviciului sanitar, dr. Polizu, şi constau în: vizita preventivă 
a medicului, salubritatea oraşului. În articolul 1 al 
recomandărilor apărute în „Monitorul Oficial” nr. 182/1865 se 
spunea: „oamenii care trăiesc regulat, care se culcă 
devreme, care nu mănâncă cărnuri, peşte şi poame crude, ci 
bucate fierte, calde, în câtăţime moderată, care trăiesc în 
case luminate şi bine aerisite sunt mai puţin expuşi la 
holeră”. Primele măsuri până la venirea medicului erau 
prezentate în art. 10: „bolnavul cată să se culce în pat şi să- 
şi puie pe pântece muştar sau foi de tutun muiate în rachiu 
şi presărate cu piper şi în urmă cărămizi calde ori alte 
oblojituri calde şi să i se dea să bea ceai de ismă ori cafea 
cu rachiu ori cu rom, ori ceai rusesc cu rom. Bolnavul să se 
acopere bine ca să asude”19. 

Starea de sănătate a populaţiei este preocuparea 
constantă a oficialităților. În 1867 primarul i-a cerut 
comisarului comunal „tabloul lunar al locuitorilor din comuna 
Piteşti pe luna ianuarie”. Tabloul era: „bolnavi vechi 46; 
„bolnavi noi 38”, „total bolnavi 84. Morți 32, rămaşi bolnavi 
1120. 

În 1868 sunt adoptate o serie de regulamente de către 
Consiliul comunal Piteşti şi anume: „Regulament pentru 
introducerea străinilor în Comuna Piteşti”; „Regulament 
pentru damele prostituate” şi „Regulament la drepturile şi 
datoriile servitorilor de ambe sexe, de orice rit şi condiţiune 
din comuna Piteşti vis-a-vis de Comună şi stăpânul lor, 
precum şi ale stăpânilor către servitori şi comună” Li 

Anul 1877, anul izbucnirii războiului de independenţă, 
cunoaşte şi el o activitate foarte intensă la nivel sanitar. Se 
construiesc cuptoare pentru fabricarea pâinii necesare 
armatei şi se iau măsuri pentru igienizarea oraşului şi 
prevenirea unor epidemii. Aceste măsuri se impuneau cu 
necesitate în condiţiile aglomerației umane din acel an (pe 
lângă locuitorii obişnuiţi erau încartiruite trupe ale armatei 
române şi ruse la care s-au adăugat, pentru scurt timp, şi 
câteva mii de prizonieri turci). Printre măsurile de igienă se 
numără: mutarea magherniţelor în piaţa oraşului, întreţinerea 
fântânilor de utilitate publică, înfiinţarea cimitirului orăşenesc 
şi interzicerea înmormântărilor la bisericile din oraş22. 

În 1880 se monitorizau bolile existente în oraş şi, conform 
rapoartelor descoperite, acestea erau: astm, tuberculoză 
pulmonară, bronşită cronică, febră tifoidă, ramolisment 


— 14 





cerebral (sic!), convulsii 
gastroenterecolită, cancer etc.23 

În 1882 se caută soluţii pentru aprovizionarea cu apă prin 
introducerea de conducte; în 1883 se cumpără un local 
pentru construirea unei cazărmi pentru pompieri : 

Pentru anul 1885 s-au păstrat în documentele de arhivă 
numeroase măsuri luate de autorităţile din Piteşti pentru 
asigurarea sănătăţii locuitorilor: informări lunare ale 
medicului urbei către primar privind starea de sănătate a 
populaţiei, măsuri de ajutorare a bolnavilor fără venituri, 
controlul alimentelor din pieţe, dezinfectarea sălilor de clasă 
în fiecare zi, pentru a se preveni variola, scarlatina, 
publicarea unor măsuri ale Consiliului sanitar superior 
împotriva "holerei asiatice"; se interzice tăierea gheții din 
heleşteul din spatele Bisericii Greci, pentru "că e încărcat cu 
materii organice etc." 

Încă din 1890 copiii erau vaccinaţi în Piteşti, în Arhivele 
Primăriei Piteşti fiind documente care "vorbesc" despre 
condiţiile pe care trebuie să le îndeplinească un "vaccinator" 
şi despre calitatea vaccinurilor de pe piaţă26. 

Primarul Nanoescu a propus, la 17 februarie 1891, un 
împrumut de 100.000 de lei, care trebuia să servească 
următoarelor proiecte: reconstruirea Târgului din Vale pentru 
că acest târg „nu se mai poate lăsa în starea în care se 
găseşte fiind un adevărat focar de infecţiune, deoarece 
aflându-se nepavat nu se poate nici curăţi şi, în timpul 
căldurilor verii se produce o exalaţiune foarte vătămătoare, 
iar în timpul toamnei, când transacţiunile devin numeroase, 
trecerea numai prin trânsul ajunge aproape imposibilă din 
cauza nămolului”27. 

Din aprilie 1891 comuna urbană Piteşti decide înfiinţarea 
unui spital propriu, cu 15 paturi, la care se adaugă 10 paturi 
subvenţionate de către Eforia Spitalelor. Acesta trebuia să-şi 
înceapă activitatea în august 1891 Problemele de 
sănătăte ale oraşului în acest an erau: scarlatina29, care 
făcuse deja victime pe strada Trivale, şi holera, din iulie 
189130. Măsurile de igienă impuse de Primărie erau: 
"ridicarea gunoaielor, curățirea curților caselor, bragagiul să 
nu mai pună gheaţă direct în bragă, netolerarea prostituţiei 
clandestine prin oraş" Î etc. 

Anul 1900 este un an de criză financiară (primar este G. 
Hagiescu). Pentru redresarea bugetului se fac economii (se 
reduc salariile funcţionarilor), primarul având în vedere totuşi 
să nu se dezorganizeze serviciul oraşului“z. Preocuparea 
majoră era şi în acest an „găsirea unei societăţi care să se 
angajeze cu toată lucrarea de a aduce apă în oraş”33. 

Criza financiară continuă şi în 1901, primarul vorbind de 
„încasări slabe din cauza crizei actuale”, în şedinţa din 3 mai 
1901. Printre economiile realizate de comună se numără 
suprimarea a patru posturi de sergenţi de la serviciul poliţiei 
administrative pentru a se înfiinţa două posturi de agenţi 
sanitari, care să „ia măsurile necesare la asanarea oraşului, 
întrucât la Constantinopol s-a ivit un caz de ciumă 
bubonică”34 Deşi în criză financiară, în 1901 se 
suplimentează fondul pentru asigurarea medicamentelor 
pentru locuitorii săraci ai oraşului3 4 

Şi în anul 1902 piteştenii se confruntă cu o serie de 
dificultăţi. La 28 noiembrie primarul cere consiliului 
suplimentarea bugetului primăriei cu cel puţin 1.500 de lei 
pentru a veni în ajutorul săracilor cu ocazia sărbătorilor 
Crăciunului, „în timpul unei ierni aşa de grea ca această”. Un 
consilier îi atrage atenţia primarului să fie „cât se poate de 
restrâns” căci, „dacă am căuta ca să dăm ajutoare suficiente 
de trai tuturor săracilor din oraş nu ne-ar ajunge poate nici 


meningită, inaniţie, 

20.000 de lei”36. în 1902, Primăria decide înfiinţarea băilor 
publice în "gârla Abatorului”, deoarece "acel mod primitiv de 
se îmbăia lăsa foarte mult de dorit nu numai din punctul de 
vedere higienic, dar şi din punctul de vedere al moralității 
publice"3 . Astfel, pe proprietatea Coculescu, se înfiinţează 
24 de cabine de baie, pentru copii, bărbaţi şi femei, oferindu- 
se doritorilor de igienă: săpun, prosop, cearşaf şi una 
pereche pantaloni de baie, pentru 25 de bani”. 

Servind tot asigurării igienei şi, deci, sănătăţii populaţiei, 
Primăria Piteşti adoptă, în 1902, un "Regulament de vânzare 
a pâinii"39, care "este liberă în pieţe, în gheretele comunei şi 
de către cârciumarii clienţi ai brutăriilor; vânzătorii (debitanţii) 
de pâine din pieţe vor fi curat îmbrăcaţi şi vor ţine gheretele 
în perfectă curăţenie; transportarea pâinii, de la locul de 
fabricaţie la debitele din pieţe şi din alte localuri, se va face 
numai cu trăsuri speciale sau coşuri curate şi acoperite cu 
capace"40. 

Cercetarea documentelor de arhivă din perioada amintită 
(1834-1914) ne descoperă, pe de o parte, un oraş strălucitor, 
care petrece la cele mai luxoase săli, iar pe de altă parte, un 
oraş al săracilor, insalubru, supus nevoilor de tot felul şi care 
abia reuşeşte să supravieţuiască, apelând la Fondul Milelor 
sau la alte ajutoare din partea primăriei. Imaginea oraşului 
sărac transpare foarte plastic dintr-un document al epociit1. 
Se specifică în document: „În privinţa caselor şi bordeielor 
umede şi rele de locuit, agenţii sanitari să facă vizite cât de 
des acestor case şi bordeie şi să îndemne pe locuitori a le 
curăţi şi a le aerisi zilnic; asemenea case şi bordee (sic!), 
după regulamentele comunale, nu mai sunt permise a se 
construi; însă cele actuale nu se pot dărâma ci trebuie să 
aşteptăm ca desfiinţarea lor să se facă treptat şi după 
mijloacele proprietarilor lor”42. 

Condiţiile de locuit, mai ales în casele închiriate, lăsau de 
dorit, uneori, din punct de vedere al igienei. 

Astfel, în 1891, dintr-un raport al polițaiului (sic!) local 
aflăm că localul de cazarmă închiriat de primărie pentru 
locuinţa gardienilor de noapte este „cu neputinţă a se locui 
din cauza igrasiei şi a întunericului, astfel încât în fiecare zi 
se îmbolnăvesc 2-3 oameni"43. În 1898 un consilier arată că 
oraşul este „în o stare de murdărie revoltătoare”, acuzându-l 
pe primar de proasta administraţie44. 

Şi sănătatea morală a locuitorilor se afla în grija 
funcţionarilor Primăriei Piteşti. Astfel, în 1898, medicul 
comunal propune un regulament pentru "privegherea 
prostituaţiunei (sic!) în oraşul Piteşti"*9, iar polițistul local 
cere autorităţii comunale închiderea celor două caffeuri 
chantante din oraş, motivând că "ele nu pot fi considerate 
decât ca localuri de prostituție clandestină, în care se 
spoliază tinerii neexperimentați, având de consecinţă ruina şi 
chiar pierderea lor materială, morală şi fizică, provocându-se, 
adesea, şi diferite scandaluri"46. se hotărăşte închiderea 
"negreşită" a celor două localuri, de la Hotelul "Dacia" şi de 
la D. Secărescu, la data de 10 decembrie 1898. Se pare că 
aceste locuri de distracţie au fost redeschise, pentru că, în 
1901 şi 1903, sunt reluate plângerile de către polițistul local. 
Pentru redarea mentalităților epocii, am păstrat descrierea 
evenimentelor din documentele vremii. Astfel, în seara zilei 
de 29 martie 1903, polițistul a intrat în localul caffe-chantant 
din „otelul Dacia” şi a ordonat închiderea acestuia şi gonirea 
din oraş a fetelor ce cântă în salon, pentru că este datoria sa 
să „privegheze asupra localurilor” ca să nu se întâmple “câte 
o nenorocire” şi să interzică minorilor frecventarea lor47. 
Acţiunea poliţistului este susţinută de prefectul Manolescu 
pentru că “viciul şi corupţiunea sunt adânc înrădăcinate şi 

trebuie pus capăt aceştei stări de lucruri, în interesul ordinei 
şi moralității publice"48. 

La 3 mai 1903 localul nu era încă deschis, motiv pentru 
care antreprenorul “Daciei” a adresat el însuşi prefectului şi 
primarului un memoriu, cerând redeschiderea localului. 
Argumentele aduse de antreprenor sunt foarte interesante 
din punctul de vedere al mentalităţilor care existau în Piteşti, 
la începutul secolului trecut: “din închiderea localului rezultă 
două inconveniente, destul de serioase pentru comună şi 
pentru moralitatea publică: în localitate există o garnizoană 
destul de mare şi sunt o mulţime de ofiţeri neînsuraţi şi, în 
lipsă de acest local public, cată a-şi găsi asemenea distracţii 
prin casele particulare ale cetăţenilor, dând naştere la stricări 
de căsătorii şi la alte scandaluri familiare, la care trebuie să 
se adauge mulţimea de funcţionari precum şi de studenţi 
care locuiesc în oraşul acest”; al doilea motiv pentru care 
localul nu_ trebuia închis era “pierderea de bani pentru 
comună"49. 

În cele din urmă, antreprenorului i se permite 
redeschiderea localului, cu o serie de condiţii: în local nu va 
mai avea voie nici un minor, fetele să-şi facă vizită medicală 
săptămânală, localul să fie menţinut în stare de igienă, tariful 
pe mărfuri se va achita şi, interesant, “se vor informa 
autorităţile de cei care cheltuiesc în mod risipitor”S0. 

Servind aceluiaşi scop, respectiv păstrarea sănătăţii fizice 
şi morale a locuitorilor oraşului, în anul 1904 se adoptă un 
nou regulament "pentru supravegherea prostituţiunei în 
oraşul Files), pe baza modificărilor prevăzute de Ministerul 
Internelor"91. 

Serviciile existente în oraş erau şi aducătoare de venituri 
pentru bugetul comunal. Astfel, în şedinţa extraordinară a 
Consiliului Comunal Piteşti, din 190552, a fost dezbătută 
modificarea bugetului şi, cu acest prilej, s-a hotărât 
respectarea articolului 39 din Regulamentul comunal referitor 
la plata taxelor prostituatelor către medicul comunal. Acest 
articol se referea la prevenirea bolilor infecțioase şi prevedea 
implicarea medicului pentru supravegherea acestui "serviciu" 
adus unei părţi a populaţiei oraşului. Astfel, pentru o 
condicuţă eliberată unei case de prostituție taxa era de 2.210 
de lei; pentru o condicuţă a unei prostituate la domiciliu, taxa 
se ridica la patru lei; vizita la domiciliu a medicului se taxa cu 
zece lei, iar cea pentru o femeie care locuia într-o casă de 
prostituție era de cinci lei. Onorariul medicului comunal era 
de 1/3 din taxele încasate, restul servind "acoperirii părţii din 
cheltuielile cu supravegherea prostituţiei"93. 

În 1910 mai mulţi locuitori reclamă primarului pe un vecin 
al lor pentru tulburarea liniştii publice. Se arată în 
reclamaţie”*: „un evreu cu numele de Zamfir Şerman, de 
meserie dogar, din strada Sfânta Vineri, nr. 6, prin meseria lui 
sgomotoasă ne turbură în continuu liniştea de la orele cinci 
dimineaţa şi de multe ori până la orele nouă şi chiar 
unsprezece noaptea, în aşa măsură încât noi, vecinii, am 
ajuns la culmea răbdării toleranţei şi indulgenţei"S5. 

La Arhivele Naţionale din Piteşti s-au înregistrat cereri de 
ajutorare a unor femei sărace: în 1834 se cere „ajutorarea 
femeii Uţa, soţia răposatului Dincă pescarul, fiind lipsită de 
mijloace de existenţă”; în 1890 Zamfira Văduva cere ajutor 
din „Casa Milelor”56. O altă cerere aparţine Mariei 
Teodorescu „de a i se fixa o pensie lunară pentru că este 
săracă şi are şi o fiică în stare de alienaţiune mintală”. Nu se 
păstrează şi rezoluţia pe care consilierii piteşteni au dat-o 
acestei cereri”! . 

În Piteşti sunt şi femei cu suflet care încheie contracte cu 
primăria, precum llinca Drăguşin Gheorghe, care ia pentru 

creştere copilul orfan Ştefan llarionescu, „găsit lepădat în 
ziua de 28 martie 1890, la Biserica Trivale”. Femeii i se 
acordă douăzeci de lei lunar conform contractului şi douăzeci 
de lei pentru „scutece şi botez”98. 


Note: 


Prefectura judeţului Argeş, ds. 15/4838 şi 


Se observă, din scurta enumerare a problemelor cu care 
s-au confruntat locuitorii Piteştiului, că provocările au existat 
permanent, că s-au căutat soluţii şi că viaţa îşi continuă 
cursul său... 


35lbidem, ds.3/1901, f. 7. 

1 Julieta se sinucide pentru că mesagerul 14/1838. Ibidem, f. 55. 

Principatelor Române, au fost adoptate în 
timpul ocupaţiei ruse a Principatelor (1828- 
1834) şi puse în practică la 1 iulie 1831, în 


21Arhivele Statului, filiala Argeş, fond 

Gheorghe Coculescu (1803-1865), 
protopopul Piteștilor 

contemporanii, un mare mozaic. Privirea de ansamblu vine 
însă numai prin cercetare. În cercetarea trecutului, 
istoriograful întâlnește biografii. Acestea dau indirect, mai 
ales în perioada veche, însăși istoria instituției pe care le 
reprezintă. În istoria locală, Biserica, de exemplu, este 
reprezentată de clerici și de traseul lor terestru. Un exemplu 
este cel al protopopilor, preoţi aleși de către episcop pentru a 
organiza interesele Bisericii într-un areal strict. La Pitești, 
pentru prima jumătate a secolului al XIX-lea, comunitatea a 
fost păstorită de către protopopul Gheorghe Coculescu. 
Considerăm că, pe baza evocării că încă de mic a slujit 
aici, Gheorghe Coculescu, fiul protopopului loani, este chiar 
cântărețul Gheorghe de aici, din anul 1813, scutit și el de 
Vodă. Amintit în 1822, ca diacon3. De asemenea, să nu 
neglijăm: cântărețul Gheorghe din 1813 putea fi preotul 
Gheorghe, altul decât Gh. Coculescu din 1824, de aici. 
Hirotonit preot în 27 aprilie 18254. În 1828 „familiei 
răposatului protopop loan” i se întărește actul de proprietate 
asupra casei de pe pământul bisericii domnești”. La biserica 
„Sf. loan” se păstrează o cruce cu inițialele următoare 
„Pr(eot) G.K.K.ur6, foarte probabil Gheorghe Coculescu. 
Protopop al Piteștilor încă din 1830 — în 1840 obștea orașului 

îi aduce o scrisoare de mulțumire pentru activitatea avută 
timp de un deceniu?. Pe 21 august 1832 semnează pentru 
prima dată ca protopop într-un act de la „Sf. Gheorghe”8. Tot 
în 1832 botează la schitul Buliga (în mahalaua căruia stătea) 
doi copii: unul al colegului său, preotul Dimitrie Cioran, și 
altul, al cârciumatrului Nicolae”. Un Ghiţă, protopop de 
Piteşti, este menţionat și în pisania din Bascovelul 
(Dumbrăvelul) de lângă Pitești, datată 11 noiembrie 1834. 
Este chiar Gheorghe Coculescu, deoarece în același an îl 
găsim ca protopop de Pitești, fiu al protopopului loan, într-un 
act de la biserica Precista Veche din Coastă 10. 

De altfel, din actele mitricale întocmite între 1832-1865 se 
desprinde clar o situaţie: protopopul nu participa, în cazul 
bisericii domnești din Pitești — și, credem, în general, 
deoarece nu am întâlnit în mitricale niciun protopop care 
rezida în Pitești, cu toate că în cazul protopopilor Plășilor de 
Mijloc și de Jos aceștia locuiau, credem, în Pitești —, la 
serviciile bisericii. Fiind plătit de episcopie, el nici nu era, 
credem, traversat de catagrafie. Probabil, mai ales prin 
importanţă, venea la liturghia de duminică (nu credem că mai 
era alta în cursul săptămânii). De aici o lipsă a catagrafiei 
însăși, care îi menţiona doar ca preoți slujitori, la rându-le, 
printre subordonații lor. Protopopul, de altfel, era prins cu 

vizitarea teritoriului destul de larg (în condiţiile de mișcare, 
precare, de atunci). Totuși, credem, funcţia actuală de paroh 
și-o exercita din plin. Lipsa menţionării stricte în acte a 
preoţilor oficianţi la serviciile divine ecranează mult și 
regretabil descifrarea acelor timpuri. Mai mult, sunt pagini 
întregi cu semnăturile cântăreților sau ale copiștilor angajaţi 
(credem), care doar scriau numele preotului oficiant. Tot în 
acest an, cu o lună înainte, după o cununie, un „popa Ghiţă”, 
semna în mitricalele de aici, el sau celălalt preot Gheorghe 
de aici!1. Tot în 1832 își botează fiica, Ecaterina, nașă fiind 
Maria, fiica răposatului protopop Vasile 12. în 1834 „protopop 
Ghiţă sin popa loan” își mai botează o fiică, Maria. Aflăm că 
mama este Elenca protopopeasa, la rândul ei, fiica popii 
Mincă (un preot Mincă stătea în 1831 în mahalaua Băii! ), și 
că nașa este Maria, fata protopopului Vasile (răposat deja) 14 
— de menţionat că în 1850, când lui Gheorghe Coculescu i se 
năștea un alt copil, loan, mama lui era menţionată ca fiind 
fata preotului Martin, nu Mincă 15, doi preoți diferiţi. Cert este 
că în catagrafia din 1838, în culoarea roșie stătea văduva 
Bălașa, soția fostului preot Mincă, etatea 40, avându-l în 
îngrijire pe fiul lon, 16 ani16. Tot în 1834 președintele 
Judecătoriei Argeș, căminarul loan Mavrotineanul, îi trimite 
protopopului Ghiţă Coculescu o scrisoare de mulțumire 
pentru munca sa în soluționarea a numeroase pricini de 
judecată, pentru cinstea, corectitudinea și atașamentul său 
faţă de legile și instituţiile ţării!7. Tot în 1834 la biserica 
domnească un popa Gheorghe, foarte probabil Coculescu, 
își îngroapă fiul, loan18 — mortalitatea infantilă era și atunci, 
ca în tot Evul Mediu european, accentuată. În 1835 
protopopul primește de la Gheorghe, fiul postelnicului loan-— 
pentru o facere de bine —, un loc în mahalaua hanului lui 
Buliga 19. Tot în 1835 întocmește cu Niculae, Fiul lui Preda 
din Cocu, un zapis de învoială pentru înlesnirea făcută de 
protopop la plata dijmei pentru un pogon de pământ — 
Nicolae o plătise nedrept, timp de 13 ani, moșnenilor 
Brănești20. 

În 1838 semnează din nou ca protopop de Piteşti2]. Tot în 
1838 un preot, Gheorghe, din vopseaua galbenă, apare 
cumnat al protopopului22. Dacă protopopul este cel de 
Pitești (deoarece în Piteşti mai rezidau și alţi protopopi din 
județul Argeș, chiar și de Muscel, de exemplu Luca al Plășii 
de Jos, județul Muscel, amintit la „Precista Veche din 
Coastă”, Pitești, 1817), Gheorghe Coculescu, atunci avem 
numele surorii lui, Uța, care avea atunci 25 de ani. Să 
urmărim, însă, numele preoţilor Gheorghe din Piteşti din 
această perioadă: la schitul Buliga („popa Gheorghe Nica”, 
1832-1865, frate cu egumenul moldovean de aici Partenie), 
la „Sf. Treime'-Beștelei („popa Gheorghe sin popa 
Constantin Cioran”, 1824-1865), la „Buna Vestire'-Greci 
(„Gheorghe sin dascălu Ene”, 1838-1852), la „Sf. loan” 
(„popa Gheorghe”, amintit în 1824, în etate atunci de 40 de 
ani), la „Precista Nouă”-Mavrodolu (diaconul Ghiţă, 1833). 
Tot în 1838 catagrafia orașului ne dă informaţii despre 
protopopul Piteștiului, Gheorghe: are 32 de ani, o soție, 
lleana, de 25 de ani, și copiii: Vasile (7 ani), Gligore (o lună), 
Ecaterina (5 ani), Mariia (3 ani), Alecsandra (2 ani). Rude pe 
care le ţine acasă: Dumitrana, văduvă, de 60 de ani, și Ghiţă, 
fiul ei, de 16 ani. Slugi: Nicolaie, Tudor, loana, Ana, toți 
adolescenţi23 - printre altele, catagrafia menţionează că 
este proprietar a 200 de pruni. Într-adevăr, în 1838 i se naște 
Grigore, botezat la „Sf. llie” chiar de episcopul Samuil 
Sinadon (conform indicaţiei, tatăl este fiul protopopului 
Gheorghe)24. În 1839 primește și rangul de iconom25. 

Pe 10 ianuarie 1841 este (re)ales în epitropia bisericii 
domnești alături de Nicolae Coculescu, fratele lui geamăn 
(acest atribut pe_motivul că sunt născuţi în același an) și de 
Pandele Petre26. Tot în 1841 roagă primăria să-și mute 
tulumba de pe un loc al bisericii, deoarece epitropia dorește 
ca pe acest loc să clădească27. Tot acum este rugat de către 
Judecătoria Argeș să stabilească creditorii fraţilor 
Popovicești28. În 1842, ca protopop al orașului Pitești și ca 
iconom, tipărește pentru uzul intern pomelnicul aceleiași 
biserici. În 1843 îi moare un copil, tot loan29. Tot în acest an 
moare „Maria sin protopop Gheorghe soţia lui Tudorache 
Crăciunescu”30 — nu credem că este vorba despre 
protopopul Gheorghe Coculescu, fiica lui, Maria, având în 
acel doar 9 ani. Reţinem însă memoria unui alt protopop 
Gheorghe, foarte probabil al unei plăși argeșene mai 
îndepărtate sau a uneia mușcelene, apropiată Piteștiului. În 
1844 „Grigorie sin protopopu Gheorghie cu Ecaterina sora 
sa” nășesc un cuplu de tineri la „Sf. Gheorghe”3! - canonic, 
atunci, fraţii puteau năși miri, chiar dacă nu erau nici 
căsătoriţi, nici majori. Amintit protopop și în 184532. Tot acum 
întocmește catagrafia metocului Episcopiei Argeșului, de 
lângă „Sf. Gheorghe”, care avea și paraclisul „Buna- 
Vestire”33, demolat, mai apoi, de primărie. Tot acum fiica lui, 
Ecaterina, nășește la Buliga un copil al preotului Dimitrie 
Cioran, colegul lui34. Tot în 1845 semnează ca protopop și 
conducător la „Sf. Gheorghe”, un act39. Are un conflict cu 
pitarul loan Cornăţeanu pentru că întărise un act fals36. 


Protopop de Olt și Pitești (februarie 1845 - 16 august 
1851)3 „În 1846 semnează „protopop Gheorghie 
iconomul”38. Tot acum, fiul lui, Grigorie, botează un copil la 


biserica Buliga, în parohia căreia, credem, stătea39. Tot la 
Buliga, în anul următor, fiica lui, Anastasia, botează copilul 
unui brutar40. În 1848 semnează „epitrop protopop 
Gheorghie iconomu'4l. Tot în 1848 Radu Bănuţă din 
Săpunari îl reclamă episcopului că i-a cerut exagerat pentru 
eliberarea unui bilet de cununie42. Tot în acest an este naș, 
împreună cu soția lui, Elena, la biserica "Precista din 
Coastă”, cununând doi robi ai familiilor boierești Băleanu și 
Budișteanu43. 

În 1849, după moartea episcopului Samuil Tărtășescu de 
la Buliga, preia conducerea schitului (lângă care, credem, 
locuia) pentru aproape un an, reparându-i caldarâmul44. Tot 
la Buliga, în acest an, fiica lui, Anastasia, botează un copil ai 
unor robi ţigani, robii personali ai tatălui ei49. Tot în 1849 fiica 
lui, Ecaterina, se căsătorește cu „Nicolae sin Spiridon 
Gherman arendașu”, nași fiind Gheorghe Popescu, ginerele 
lui Eftimie Nicolau și soţia lui, Raliţa46. între 1849-1859 
reconstruiește de zid biserica de lemn „Sf. Nicolae” și „Sf. 
Gheorghe” din satul natal, Cocu Vale, lăcaș ruinat, împreună 
cu fratele lui, Nicolae Coculescu, și cu alţi creștini — în 1859, 
ca fost protopop, cere voie episcopului să o sfințească el 
însuși, recomandându-se drept ctitor+7. În 1850 sora lui, 
Maria, îi botează un nou copil, loan (al treilea "loan", primul 
loan îi murise în 1834, al doilea, în 1843)48 și Alexandra, fiica 
lui, botează un copil la Buliga49. Din prima sursă aflăm din 
nou că soția lui era fiica preotului Martin, trecut deja în 
„Pomelnicul” bisericii editat în 1842. Tot la Buliga, tot în acest 
an, copiii protopopului Ghiţă, Grigore și Lucsiţa, cunună o 
pereche de robi ai boierilor Rătescu și Budișteanu50. Tot în 
1850, ca protopop al plășii Pitești și Olt, se autocatagrafiază 
drept „protopopul Gheorghe de la b. domnească a sfântului 
Gheorghe”S1 y 

În 1851 este reclamat pentru abuzuri care azi ar părea 
grave, nu și atunci, în gândirea de castă52. Dar nu aceasta 
este cauza pentru care este destituit din funcţia de protopop, 
ci următoarea: Ioniță Chihaia, important membru al minorității 
armene care nu avea nici biserică, nici preot, moare. Dorește 
încă din viață să fie îngropat la „Sf. Gheorghe”, deoarece 
armenii frecventau bisericile ortodoxe, neavând cult 
organizat datorită opririi domniei. Protopopul Gheorghe 
refuză formal, deoarece ordinele erau strict negative. 
Totodată, tărăgănează răspunsul către episcop, care 
urmărea activ cazul și efectele interdicţiei pe care o dăduse. 
Răposatul armean, din complezenţă, este îngropat într-un 
cimitir ortodox prin tactul protopopului, prieten al urbei în 
primul rând, apoi al oficialităților — neutre de realitatea din 
teren. Episcopul Climent află și îl dezprotopopește „pentru 
totdeauna” pe Gheorghe Coculescu 3, gest și gratuit, și 
pripit, credem. În 1852 un „Gheorghie cojocaru sin popa 
Mincă,_ patentari”, foarte probabil cumnatul protopopului, 
murea”. Unui alt probabil cumnat de-al lui, „Ioniță popa 
Mincă”, îi murea un copil în 185355. Tot în 1852, Siţa, fiica 
protopopului Ghiţă, botează la Buliga un copil al unei roabe 
personale a tatălui ei56. În 1853 protopopului Gheorghe îi 
moare un copil, Alecsandra, înmormântată la Buliga 7. în 
1854 fiul lui, Grigorie, cu Siţa, soția lui, cununau pe Vasile, 
cizmar, fiul preotului Dimitrie DuhovniculS8. În 1855 fiul lui, 
Vasile, se căsătorea cu „Elena fiica părintelui protopopului 
Atanasie sachelarie”S9. Acest Atanasie nu este altul decât 
protopopul Atanasie Davidescu (al plasei Pitești, Găleșești, 
Cotmeana, 1851-1856 și 1861-1862) de la „Precista Veche 
din Coastă”, scos la pensie în 1862, invocându-i-se, probabil 
pe nedrept, bătrâneţea60. Tot în 1855 Ana, o roabă de-a lui, 
își botează la biserica „Sf. Nicolae” un fiu, Filip (chiar în ziua 
apostolului, 14 noiembrie), nășit fiind de cântărețul bisericii 
Sf. Nicolae (fost și la biserica domnească), Marcu 
Marinescu 1. în 1857 fiica lui, Anastasia, se căsătorește cu 
un băcan din Roșiori de Vede62, iar fiul lui, lon, botează la 
Buliga un copil din ţiganii lui Mierlă63. în 1858 Anastasia își 
boteza copilul la „Sf. Gheorghe'64. În 1859 Vasilie, fiul 
protopopului Ghiţă, împreună cu „Elena sin protopopu 
Atanasie” își botează un copil la Beștelei și tot aici Elisabeta, 
fiica protopopului, botează copilul moașei orașului, 
Vasilichia65. În 1860 „Dumnealui domnu Nicolae Gherman 
cu soața sa Ecaterina ex protopopu Ghiţă”, sunt nașii 
Bălașei, fiica de 16 ani a fostului epitrop Răducanu 
Paraschivescu66. Această Ecaterina este în același an nașă 
de botez a copilului surorii sale, Anastasia (căsătorită cu un 
băcan, Anastase), la schitul BuligaG7 — biserica cui 
aparțineau Coculeșiii piteșteni —, și nașă de cununie pentru 
Linţa, fiica protopopului Dinicu (fostul protopop Costandin, 
răposat de tânăr cu câţiva ani înainte, slujitor la biserica 
domnească)68. În 1861 Ion, fiul pietopopului Ghiţă, botează 
la Buliga un copil din țiganii lui Mierlă 9, 

În 1862 ia parte la catedrala (io) Adormirea Precistei, 
Mavrodolu, la Te Deum-ul Unirii 0. în următorul an, 1863, 
semnează ca fost protopop” 1 și este ales de mitropolitul 
Nifon în comisia mixtă pentru aplicarea legii secularizării 
averilor mănăstirești/2. Tot în 1863, fiul lui, Vasilache, 
împreună cu soția lui, Elena, sunt nași de cununie la schitul 
piteștean Buliga”3. În 1864 împreună cu colegul Sandu 
(Toncea sau Antonescu) duhovnicul, amândoi „la apusul 
zilelor” lor, cer retroactiv primăriei să li se dea salariul statutat 
la 1844 și unele drepturi bănești, toate acestea fiind ridicate 

după incendiul din 1848. Împreună mărturisesc: „Din mica 
copilărie ne-am aflat slujind sfintei biserici domnești cu 
hramul Sf. Gheorghe dintru acest oraș Pitești, trecând prin 
toate gradele eparhiei"/4. Tot în 1864 Grigorie, fiul lui, își 
botează la „Sf. Gheorghe” fiul, Gheorghe, naș fiind Nicolae 
Coculescu79. Moare de lingoare pe 20 februarie 186576 în 
vârstă de 62 de ani/7. În martie 1865 deja este amintit ca 
răposat (luase o icoană veche de la fostul protopop Vasile 
Gărdescu pentru a o curăţi, fiul acestuia cerând-o înapoi de 
la epitropi) 8 

Pr. dr. Florian Tudor, preot al bisericii domnești din Pitești, 
ne-a comunicat încă din 2012 că în anii nouăzeci ai secolului 
trecut, un enoriaș din Cocu i-ar fi relatat că, de fapt, 
mormântul lui Gheorghe Coculescu se afla în incinta fostului 
schit Buliga, azi Muzeul Judeţean Argeş — informaţia intriga, 
deoarece terenul fusese nivelat și biserica, într-un final, 
demolată în 1900, an destul de înaintat în spate pentru o 
atare evocare. Avem însă un caz fericit de memorie colectivă. 
Conform registrului schitului „Sf. Îngeri”-Buliga, protopopul 
Gheorghe Coculescu moare pe 20 februarie 1865 de 
lingoare (febră tifoidă), în jurul vârstei de 60 de ani7%, fiind 
înmormântat în cimitirul acestei parohii (din 1863 schitul este 
transformat în biserică de enorie). Opţiunea Buliga nu era 
ceva surprinzător, o veche rânduială obligând parohienii să 
frecventeze mai mult biserica parohiei lor, inclusiv obligația 
de a se înmormânta la biserica aparținătoare. Coculeștii erau 
vecini cu schitul, iar răposatul protopop, după cum am văzut, 
asigurase epitropia între 1849-1850. 

În 1865 „Elena potropopoaia Coculeasca” botează la 
Buliga unul dintre țiganii lui Mierlă80 și cunună (împreună cu 
fiul ei, Grigore) pe seminaristul Gheorghe Teodorescu 
(devenit în același an diacon, probabil la Buliga)81. Tot în 
1865 Grigore Coculescu, fiul protopopului, în vârstă de nici 
20 de ani, moare de oftică, fiind înmormântat tot la Buliga82. 
În 1870 lon Gh. Coculescu, cumpără 30 de pogoane de 
pământ în Cocu din averea tatălui său, fostul protopop (foarte 
probabil de la ceilalți fraţi), iar pentru a le putea stăpâni este 
nevoit să își achite o datorie83. În cimitirul „Sf. Gheorghe” din 
Piteşti, în al doilea cvartal din stânga, există mormintele mai 
multor Coculești: Rada (Muscalu, 1880-1940), loana (Mihai, 
1907-1943), Mituţă (1910-1994), Florian (191-1994), lon 
(1911-1941), Tatiana (1926-1990). În martie 2017 am avut 
onoarea să ne întâlnim cu domnul Gheorghe Coculescu, 
pensionar, fost ofițer. Domnia sa, împreună cu sora 
dumnealui domiciliată în Cocu și cu o verișoară stabilită în 
Australia, sunt, foarte probabil, ultimii Coculești. Dânsul ne-a 
relatat că în fiecare generaţie de după vestitul protopop din 
secolul al XIX-lea a existat un purtător de prenume 
“Gheorghe”. Tatăl domniei sale, Vasile Coculescu, proprietar 
în Cocu, a fost arestat de regimul comunist și a muncit forțat 
la Bicaz. Din fosta moșie a Coculeștilor a mai rămas doar o 
fâșie mică în Cocu. Casa fostului pașoptist Nicolae 
Coculescu, primar al Piteștiului, aflată lângă Muzeul 
Județean, a fost vândută relativ recent de către moștenitori 
unui om de afaceri piteștean. Un anume dezinteres din 
partea noului proprietar a făcut ca oamenii străzii să o ocupe 
și să o vandalizeze. Aceștia au ars nu numai câteva piese 
valoroase de mobilier, dar și ultimele cărţi din bibliotecă. 
Domnul Gheorghe Coculescu ne-a mai relatat că protopopul 
a avut mai mulţi copii. Două dintre fetele lui au fost îngropate 
în Cocu, pietrele lor de mormânt existând și acum o jumătate 
de secol în curtea bisericii zidită de Coculești. 

Mărcile de fabrică din orașul Pitești 


(1887- 


1948) 


Aurel RADU, 


inspector superior în cadrul Serviciului Judeţean Argeș al Arhivelor Naţionale 


Publicăm pentru întâia dată o listă completă a societăţilor 
argeșene (piteștene) care au avut „marcă înregistrată” la 
Tribunalul Argeș în perioada 1887-1948, timp de peste 60 de 
ani!. 

În baza legii mărcilor de fabrică și de comerţ precum și a 
regulamentului de aplicare din 15 aprilie și respectiv 30 mai 
1879, au fost înregistrare 18 mărci de fabrică, 17 în orașul 
Pitești și 1 în comuna Găvana, în prezent cartier al orașului 
Pitești. 

Cele mai numeroase mărci înregistrate au fost cele ale 
comercianților și fabricanţilor de lumânări de ceară sau de 
seu. O singură fabrică piteșteană făcea aceste lumânări de 
seu care scoteau mult fum și un miros neplăcut, fapt pentru 
care erau mai puţin căutate de cumpărători. Acești 
producători și comercianţi de lumânări împărțeau o piaţă 
concurenţială importantă care a determinat înregistrarea a 
nu mai puţin de 10 astfel de mici ateliere locale, majoritatea 
lor fiind înscrise între anii 1906-1908 de când există inclusiv 
o lege și un regulament pentru fabricarea și vânzarea 
lumânărilor de ceară2. 

Faimoasa ţuică de Pitești este o marcă înregistrată încă 
din anul 1897 de către comerciantul lon R. Rădulescu care 
avea depozit en gros inclusiv în judeţul vecin Mușcel, în 
Gara Golești. Desenul mărcii este realizat în laboratorul 
fotografic Marietta din Pitești și ne îndeamnă să savurăm de 
fapt o ţuică mușceleană cu textul: „Țuica de Florica. Lacrima 
de prune de Golești”. Peste mai mulți ani (1926) se 
înregistrează și o marcă pentru cazane din aramă și orice 
articole din acest metal, proprietatea comercianților și 
industriașilor lon Dinescu și Spirea Dinescu din Pitești. 

Profesorul piteștean M.S. Andreian (n.1852), autor de 
manuale școlare de Istorie și Aritmetică, înregistrează un 
model de aparat didactic (1892) aprobat de autorităţile 
superioare administrative și didactice, aparat care avea un 
preț destul de piperat de 110 lei. M.S. Andreian este cel care 
realizează o hartă a judeţului Argeș și un plan al orașului 
Pitești în anul 1894 pe când era director al Școlii primare de 
băieţi nr. 2 din Pitești3. 

Farmacistul militar cu origini transilvănene Nicolae lliescu 
(n.1874) deţine în Pitești un laborator farmaceutic denumit 
„Nova” (1913) care îi aduce o clientelă importantă. 

Industria de pielărie este reprezentată de fraţii cu origini 
germane Marenco (1907) care intră în faliment în anul 1911. 

Peste ani, această faimoasă industrie piteşteană este 
continuată de micul industriaș C. Petrescu care înființează o 
fabrica de tăbăcărie și încălțăminte în comuna învecinată 
Găvana (1936). 

Wilhelm Blucher, fiul lui Paul Blucher, comerciant neamţ 
din Pitești, înregistrează o marcă de cremă de ghete „Cerim” 
(1932). (Vezi foto p. 1) 

Căpitanul Gheorghe lov, lasă spada deoparte și produce 
brâuri medicinale, având marcă înregistrată încă din anul 
1928, brâuri care au avut, se pare, o însemnată căutare în 
acele vremuri. 

Mărcile de fabrică piteștene reflectă anumite aspecte 
comerciale şi industriale importante de-a lungul timpului în 
viața urbană piteșteană. O parte însemnată din comerțul și 
mica industrie piteșteană sunt exercitate de minoritățile 
etnice și confesionale din oraș. Numeroasele ateliere 
producătoare de lumânări de ceară înfățișează un domeniu 
concurenţial important, producţia de marochinărie a dus la 
crearea unei frumoase tradiţii în zonă, iar ţuica de Pitești se 
dovedește a fi un brand destul de vechi. 


kk 


În continuare, prezentăm mărcile de fabrică în ordinea 
cronologică a înregistrării lor: 

1887 noiembrie 5, „Industria Română” — Fabrică de săpun 
și lumânări de seu din Pitești, proprietatea lui Moritz Beck și 
A.M. Beck. 














e [Pasa] 

1892 august 18, „Industrie Română” — Fabrică de săpun 
și lumânări din Pitești, proprietatea lui Alex. Keller. 





1892 septembrie 1, Aritmometru „Andreian”, aparat 
didactic realizat de profesorul piteștean M.S. Andreian, 
model aprobat de Ministerul Instrucțiunii Publice și Cultelor în 
anul 1892. 


Aprobat de Onor Mină 
al Insiructiuner publice 
” cultelor 
"Ord N'8990 din 6 lunse 1899. 


ARITMOMETRU,ANDREIAN” 


| sa m, 


Marca 


înregistrată. 





1897 noiembrie 14, lon R. Rădulescu, comerciant de 
băuturi spirtoase „en gros” din Pitești, cu depozit în Gara 
Golești (Mușcel), a înregistrat marca „Ţuica de Florica. 
Lacrima de prune de Golești”, desen realizat în laboratorul 
fotografic piteștean Marietta. 

1906 noiembrie 16, Mihalache lonescu, comerciant și 
fabricant de lumânări de ceară en gros și en detail din Pitești. 

1906 noiembrie 29, Al. Steriade, comerciant și fabricant 
de lumânări de ceară din Pitești. 

1906 decembrie 8, Theodor Tatu, comerciant și fabricant 
de lumânări de ceară din Pitești. 





1907 ianuarie 30, I.M. Crăciunescu, comerciant și 
fabricant de lumânări de ceară din Pitești. 

1907 aprilie 4, Fabrica de pielărie „Fraţii Marenco” din 
Pitești, deţinută de fraţii Carol și Friederic Marenco, 
comercianți și fabricanți de pielărie din Pitești. 





1908 iulie 31, lon Dinescu, comerciant și fabricant de 
lumânări de ceară din Pitești. 

1908 octombrie 27, loan Dogaru, comerciant și fabricant 
de lumânări de ceară din Pitești, strada Teiuleanu, nr. 2. 

1909 aprilie 24, Gheorghe lonescu, comerciant și 
fabricant de lumânări din Pitești cu emblema „La înger”. 

1913 aprilie 5, N. Iliescu, farmacist din Pitești cu emblema 
„Nova”. 

1916 martie 14, Apostol loan, comerciant și fabricant de 
lumânări de ceară din Pitești. 

1926 iunie 23, lon Dinescu și Spirea Dinescu din Pitești, 
comercianţi și industriași de cazane din aramă și orice 
articole din acest metal. 





1928 ianuarie 11, căpitan G. lov, comerciant și industriaș 
cu „fabrică de brâie” din Pitești, str. Șerban Vodă, nr. 258. 


pam! 

1932 octombrie 5, Paul Blucher, succesor W. Blucher, 
comerciant din Pitești, str. Șerban Vodă, pentru comerțul cu 
cremă de ghete marca „Cerim”. 





1936 octombrie 15, Fabrica de tăbăcărie, sandale și 
bocanci din comuna Găvana (Argeș), proprietatea 
comerciantului și industriașului C. Petrescu. 

Note: 
SJAN Argeș, Tribunalul Argeș, registru pentru trecerea 
mărcilor de fabrică nr. 11/1887-1948, f. 1-10. 
2Monitorul Oficial nr. 271 din 8 martie 1908. 
Snttps://biblacad.ro/bnr/brm_v1 „html, 2020. 


Despre cunoștințe medicale și igienă 
în perioada epidemiilor de ciumă medievale 


Cu tot aportul şi influenţa venită din Occident, baza 
medicală românească predominantă a fost influenţată tot de 
practicile medicale moştenite de la geto-daci, astfel că 
îngrijirea sănătăţii era bazată pe utilizarea buruienilor de 
leac şi a unui amalgam de substanţe de origine animală şi 
minerală, administrate concomitent cu practicarea unor 
operaţii cu caracter magic şi anume descântecele. 
Confirmarea acestui fel de viziune asupra lucrurilor se 
găseşte în prima menţiune istorică a unui act de îngrijire a 
sănătăţii la curtea unui feudal român, şi anume evenimentul 
prinderii regelui maghiar Otto de Bavaria de către adversari, 
şi de surghiunirea lui la curtea voievodului unei formaţiuni 
prestatale româneşti de peste Carpaţi!. 

Medicina populară este formată din două componente: 
cea empirică, cu caracter real şi practic, şi cea mistică, 

neştiinţifică. Astfel că locuitorii din Delta Dunării, de exemplu, 
ştiu de folosirea prafului făcut din spongii de apă dulce 
pentru tratarea guşei, baza acestei metode reprezentând-o 
prezenţa în cantitate mare a iodului organic în ele, cât şi 
folosirea cojilor de ouă pisate pentru combaterea pierderii de 
sânge, cojile conţinând o cantitate masivă de calciu, dar şi 
folosirea ceaiului de cetină proaspătă de brad pentru 
evitarea scorbutului, cetina conţinând vitamina C. 

Toate aceste exemple demonstrează, pe de o parte, 
caracterul terapeutic al leacurilor folosite în medicina 
empirică şi pe de altă parte, vastele posibilităţi de îmbogăţire 
a păturii medicinei ştiinţifice prin studierea agenţilor 
terapeutici aparţinători medicinei populare. 

De la vechiul aforism “medicina este o artă care vindecă 
uneori, uşurează adesea şi consolează intotdeaua” drumul 

evolutiv a căpătat în timp nuanţe majore de dezvoltare. Astfel 
că, pornind de la buna desfăşurare în circuitul farmaceutic 
românesc care a reprezentat întotdeauna o preocupare 
permanentă a legislatorilor, începând de la primele 
reglementări din 1797 ale lui Alexandru Ipsilanti, până la 
regulamentul din 1831 pentru starea sănătăţii care impunea 
un număr de 20 de spiţerii, legea sanitară din 1874 şi cea din 
1885 care prevedea ca “trebuința deschiderii unei farmacii 
noi se declară ori de câte ori numărul populaţiei unei localităţi 
creşte cu 5000 de locuitori”, până la încercările de 
organizare sanitară şi activitate medicală care vizau 
legislaţia, organizarea, învăţământul medical, cu Epitropia 
Obştirilor înfiinţată de Alexandru Ipsilanti în 1775, şi Casa 
Doftorilor în timpul domniei lui Grigore Ghica în Moldova, 
medicina medievală românească a pornit timid, dar neobosit, 
având ca singur scop îmbunătăţirea calităţii sănătăţii 
societăţii medievale. 

Cele dintâi tipărituri medicale româneşti apar odată cu 
începutul secolului al XIX-lea, ele reprezentând practic o 
metodă pentru popularizarea cunoştinţelor medicale, şi fiind 
adresate tuturor care ştiau să citească recomandările de 
igienă din cuprinsul lor. Ele se împleteau cu aluziile politice, 
astfel că în “Oglinda sănătăţii şi a frumuseţii omeneşti” a lui 
Ştefan Episcopescu din 1829, împreună cu recomandările 
de prevenţie a bolii apare şi îndemnul "Să ridicăm jugul de 
pe gâtul celor sfârşiţi şi uscați de muncă şi sărăcie“z. Altă 
tipăritură demnă de menţionat este şi  broşura 
“Douăsprezece învățături folositoare pentru femeile 
îngreunate, pentru cazul naşterii, pentru lehuze, pentru 
chipul de a urmării copiii, acei copii mici şi boalele lor” a 
doctorului Nicolae Kiriacopol din 1827, cât şi tipăritura lui Gh. 
Cuciureanu din 1847 de la laşi, “Povăţuiri pentru sătenii 
moldoveni la tâmplare de holeră”3. 

Odată cu perioada descompunerii feudalismului şi 
formării relaţiilor capitaliste, se constată o tendinţă de 
dezvoltare a instituţiilor cu caracter sanitar, în timp ce 
populaţia era îndrumată spre doctori prin afişe tipărite, drept 
dovadă difuzarea în 800 de exemplare a cărţii menţionate 
anterior a doctorului Kiriacopol “Douăsprezece învățături 
folositoare pentru femeile îngreunate”. Totodată, opera de 
85 de pagini apărută la Moscova în 1835, intitulată 
“Descrierea medico-topografică a principatelor Moldovei şi 
Valahiei şi fortăreaţa Silistra, cu adăugirea unui tabel statistic 
asupra oraşului Bucureşti în 1831" reprezintă cea mai 
cuprinzătoare tipăritură monografică asupra stării generale 
sanitare a Principatelor redactată de un străin, implicit 
Dobronravov. În afara altor consideraţii privind apa potabilă, 
izvoarele minerale, Dobronravov vorbea de o climă 
sănătoasă cu aer curat în Valahia şi în Moldova, dar 
menţionând faptul că populaţia atinge rar pragul de 90 de 
ani, “înşişi locuitorii de la munte care pretutindeni se 
deosebesc prin vigoarea forței trupeşti şi un aspect exterior 
de sănătate înfloritoare, aici sunt vestejiţi şi slabi”, autorul 
dând drept cauză trândăvia, alimentarea cu mămăligă, 
consumul excesiv de băuturi spirtoase, mai ales de vinuri 
acre şi înţărcarea târzie a sugacilor. De asemenea, se 
ofereau informaţii foarte importante cu privire la patologia 
românească, informaţii ce sunt rar găsite în istoriografia 
medievală a poporului român, prezentând cu exactitate boli 
şi simptomatologii, cauze şi tratamente, ce în ansamblu 
redau tabloul complet al sănătăţii de pe ambele teritorii 
româneşti. Dobronravov vorbea despre bolile specifice4 
anumitor anotimpuri, astfel - primăvara predominau febrele 

intermitente zilnice şi periodice “febres intermittentes 
quotidianae et tertianae”, vara predominau febrele remitente 
gastrice şi cu precădere febrele biliare “febres remittentes 
gastricae, biliosae”, toamna predomina diareea simplă sau 
însoţită de hemoragii “diarrhaeae et disenteriae” şi iarna 
predominau bolile inflamatorii “synocha cum vel sine 
adfectione variorum internorum organum et catharrhi”. 

Cea mai veche lucrare de anatomie tipărită în limba 
română este considerată “Antropologhia sau scurtă arătare 
despre om” a lui Vasici-Ungureanu, tipărită la Buda în 1830, 
dar există în istoriografie un text mai vechi, dintr-un calendar 
al lui Zaharia Carcalechi din 18255, purtând titlul de “Scurtă 
arătare despre om şi despre întocmirile lui. Aşezată de dom. 
Doctoru Alexandru Theodori'. Publicaţia contribuie la 
formarea tabloului terminologiei medicale a vremii, 
întâlnindu-se informaţii referitoare la “friguri acute, arterii, 
măduvă, organe, spongios, mucoasă, oxighen, glanduri, 
vase, vine, pori, microscop, muşcul, nevre (nervi), organ, 
pulmon, plevră, pericardion, canali, aortă, valvuri”, iar în 
ceea ce priveşte aportul filologic şi lingvistic al dezvoltării 
limbajului ştiinţific literar, se găsesc denumiri ca “iuțeală, 
pricină sau causă, părţi sau ramuri, influx sau influenţă, 
comunicaţie, natură sau fire, materie, existenţia, plasa de 
îmbrăcământ, efect, experiment, climă, constituţie, 
temperament, electricitate, concav, cvantitate şi cvalitate, 
etc”. 

Odată cu feudalismul dezvoltat românesc nu se poate 
vorbi despre o adevărată legislaţie sanitară deoarece 
îngrijirea sănătăţii reprezenta încă o iniţiativă personală cu 
precădere. Ca legi sanitare în Ţara Românească şi Moldova, 
cele mai importante sunt pravilele tipărite la laşi în 1646 şi 
1652 la Târgovişte, adică Îndreptarea Legii. 

Marea importanţă a acestor pravile nu stă în caracteristica 
legislativă, ci în faptul că ele evocă pentru prima dată la noi 
pe Hipocrate şi Galen, precum şi încercarea introducerii unui 
vocabular de interes medical şi familiarizarea publicului cu 
anumite concepţii medicale. O timidă îngrijire medicală era 

pusă astfel în serviciul unor straturi tot mai mari ale 
populaţiei. 

Găsim în secolul anterior, al XVl-lea, în persoana 
medicului lui Petru Şchiopu, Franciscus Domestikos 
Lascaris, dreptul de a-şi forma o clientelă particulară, iar la 
laşi, medicul Skovgaard care în afara tainului de hrană, 
veşminte şi simbrie, se mai bucura şi de dreptul practicării 
“fuori di palazzo”. 

De asemenea, Constantin Brâncoveanu îi trimitea lui loan 
Cariofil un medic să îl îngrijească, totodată neopunându-se 
practicii private a medicilor de care dispunea, arătând faptul 
că domnitorii se interesau de sănătatea populaţiei, cerând la 
nevoie din afară cadre medicale cu menţiunea specială că 
erau necesari pentru nevoile populaţiei. 

Cea dintâi menţiune despre o asemenea intervenţie este 
din 1564, când Alexandru Lăpuşneanu cerea braşovenilor un 
“dominum doctorem physicum pentru cetăţeni bolnavi”. Mai 
târziu, în 1668, găsim și pe Şerban Cantacuzino în situaţia în 
care îl ruga pe principele Transilvaniei să trimită pe doctorul 
Andras Pecsi de care avea nevoie atât el, cât şi populaţia, 
apel fără rezultat până când succesorul său, Constantin 
Brâncoveanu revine cu cererea motivând "multe boli şi nevoi 
apăsau atât intre cinurile de sus cât şi între cele de jos”. 
Scopul principal cererii prezenţei acestor medici era 
identificarea molimelor şi recomandarea măsurilor de 
prevenţie şi de intervenţie, astfel că rolul lui Brâncoveanu în 
situaţia dată era de organizare a unei asistenţe sanitare, atât 
civile cât şi militare. 

Odată cu dezvoltarea oraşelor medievale s-au ridicat 
instalaţii edilitare igienice şi instituţii de asistenţă socială. În 
Ţara Românească găsim în vremea domniei lui Matei 
Basarab un hrisov care întărea privilegiul satului Măţăul de 
Jos în Muscel, prin care se recunoştea scutirea de dări în 
schimbul acordării de îngrijiri medicale oferite săracilor şi 
bolnavilor invalizi din Câmpulung, în timp ce în Moldova, 
Ştefan cel Mare era unul dintre iniţiatorii acestora, 
constituind Breasla Calicilor, într-un cartier din laşi, existând 
o instituţie de acest gen şi în timpul domniei lui Petru Rareş, 
şi anume o mahala a calicilor la Roman, 

Înfiinţarea primelor spitale a avut drept bază necesităţile 
sanitare crescânde ale societăţii, apărute mai ales din nevoie 
de asistenţă în timpul epidemiilor de ciumă, astfel că odată 
cu a doua jumătate a secolului al XVIII-lea apar în Ţara 
Românească începuturile unei centralizări sanitare, 
reformele sanitare ducând la înfiinţarea primelor forme 
propriu-zise mai bine puse la punct de organizare a 
asistenţei sociale şi sănătăţii publice, concomitent cu 
perioada procesului de destrămare a feudalismului şi 
începutul capitalismului. 

Astfel, apare Epitropia Obştirilor înfiinţată de Alexandru 
Ipsilanti în 1775, ocupându-se cu asistenţa sanitară şi 
socială, mai precis ocupaţia principală fiind aceea de îngrijire 
a orfanilor, totodată având atribuţii edilitare, ocupându-se cu 
controlul medicilor şi al farmaciilor. Epitropia era 
subvenţionată dintr-un impozit plătit de breslele 
meşteşugăreşti, boieri şi mănăstiri, fondul având denumirea 
de Casa Milelor. Din faptul că era asigurată prin această 
Casă a Milelor, şi asistenţa la domiciliu se dezvoltă ulterior, 
declanşând fenomenul apariţiei primelor posturi de medici 
publici orăşeneşti din Ţara Românească. Epitropia Obștirilor 
avea atribuţii multiple şi venituri bine stabilite, astfel că ea era 
responsabilă de școli, de încurajarea diferitelor meșteșuguri, 
de alimentarea cu apă, de podirea și lărgirea străzilor, de 

cutia milosteniei, de serviciul medicilor mai ales pe timp de 
ciumă. De asemenea ea era responsabilă de ridicarea 
zeciuielii din veniturile mănăstirilor și de vinărici. 

În timpul ciumei din 1799, găsim într-un hrisov al lui 
Alexandru Ipsilanti menţiuni despre veniturile fixate pentru 
epidemie, mănăstirile, boierii şi ispravnicii și cât se oprea din 
lefile lor pentru acoperirea sumei necesare măsurilor de 
combatere a ciumei6. Tot în 1799, se ordona ca la trecerea 
spre Țara Românească la pasul Întorsura Buzăului, 
respectiv la Timiș și Bran, carantina din cauza epidemiei să 
se ţină 10 zile”. 

Interesul pentru problemele de natură medicală cu care 
se confrunta populaţia arătat de intelectualitatea celor două 
ţări este reprezentat în prima instanţă de Dimitrie Cantemir 
care în timpul studiilor sale la Academia Patriarhiei Ortodoxe 
din Constantinopol a urmat şi cursurile de medicină predate 
acolo de Alexandru Mavrocordat8. Acest prim contact cu 
ştiinţa medicală l-a influenţat dezvoltându-i interesul pentru 
această ramură, astfel că în Descrierea Moldovei el 
relatează despre molimele care se găseau pe teritoriul 
moldovean, cu precădere de ciumă şi tifosul exantematic, 
cât şi despre descântece în capitolul al II-lea şi rolul 
vindecător al căluşarilor. 

Un rol important l-a avut în învăţământul medical stolnicul 
Constantin Cantacuzino care a făcut posibilă introducerea 
cursurilor de medicină teoretică de la Academia Domnească 
din Bucureşti? 

Cursuri asemănătoare cu cele din capitala Ţării 
Româneşti au fost predate şi la laşi de către Nicolae 
Kerameus în cadrul Colegiului Local, drept dovadă, o copie 
a cursului lui datată 1682, numită "Expunere pe scurt a părții 
teoretice din cursul de medicină”. Despre aceste cursuri de 
medicină găsim relatări şi în opera doctorului Alexandru 
Helladius, şi anume "Medica studia în has Gymnasiis, vel 
universitatulis ut ita loquar, si Bucarestium excipies, plane 
ignorantur' afirmaţie clară că la Bucureşti se preda medicina. 

Drept concluzie, medicina medievală românească a avut 
un start greoi, sufocat de amalgamul de concepţii magice cât 
şi de situaţia socială, economică, ajungând într-un final la o 
stabilizare, fapt ce a dus ulterior la îmbunătăţirea tuturor 
aspectelor ce vizau domeniul medical. 


Note: 


1Monumenta Germaniae Historica. Deutche Chroniken. Ottokars 
Osterreische Reimkronik, vol. |, partea a Il-a, Hanovra, 1893, p. 
1437. 

2Felix |. Istoria igienii în România, partea |, memoriul al III-lea, 
Bucureşti, 1901, p. 70. 

3Gh. Samaritan, Medicina şi farmacia în trecutul românesc, vol. 
|, Călăraşi, 1935, pp. 56-62. 

G. Barbu, Istoria medicinei medievale româneşti, Editura 
Medicală, Bucureşti, 1957, p. 187. 

SA. Mureşianu, Zaharia Carcalechi, întemeietorul primei reviste 
româneşti, în Gazeta Cărţilor, nr. 12, 1933, p.12. 

6, Felix, Istoria igienei în România în secolul al XIX-lea și starea 
ei la începutul secolului al XX-lea. Partea |, extras din Analele 
Academiei Române. Memoriile secţiunii științifice, seria II, tom XXIII, 
Institutul de Arte Grafice Carol Gobl, București, 1901, p. 27. 

7 Arhivele Naţionale ale României, Centrul Regional Brașov, 
Serviciul Județean Harhita, fond Scaunul Secuiesc Ciuc, dos. 
6/26/1799, doc. din 1799. 

3pp. Panaitescu, Dimitrie Cantemir. Viaţa şi Opera, Bucureşti, 
1958, p. 41. 

9N. Vătămanu, Stolnicul Constantin Cantacuzino printre 
cărturarii ţării sale, în Viaţa Românească, XIX, nr. 6, 1979, p. 157. 

MOTORSPORTUL ARGEŞEAN SE CONJUGĂ LA... TRECUT (XXIV) 


O poveste de SUCCES — 
istoria echipei de raliuri IATSA Pitești 


Orice incursiune serioasă în lumea mirifică a 
automobilismului românesc de mare performanţă nu 
poate evita o grupare ce a avut multe de spus timp de 
aproape un deceniu, la confluența anilor '80 cu '90. 

Pentru cei interesaţi mai de curând de activitatea de 
raliuri, numele acesteia, acum dispărută, a fost IATSA 
Piteşti. Deşi a strălucit şi prin individualităţi, ceea ce a 
făcut-o să-şi marcheze epoca a fost însăşi echipa. Prin 
titlurile şi trofeele câştigate, numele ei a fost mai presus 
decât cele ale componenților săi. Între care, vom vedea, 
au fost destule glorii ale volanului românesc. Trecut, dar 
mai ales viitor. Raportându-ne, fireşte, la perioada 
existenței sale. 


Intrarea în scenă 

Apariţia şi-a făcut-o graţie iniţiativei unor personaje 
dornice de a practica acest sport. Care personaje, 
neavând „nume”, sau experienţă, nu puteau accede în 
echipa marii uzine. Visul oricărui „şofer”. În schimb, au 
găsit sprijin şi înţelegere la directorul de atunci al IATSA. 
Aşa s-a putut elibera în 1984 certificatul de naştere al 
acestei formaţii. 

În componenţa echipei se găseau angajaţi ai societăţii, 
respectiv ai reţelei de service-uri „Dacia”, tutelată pe 
atunci de IATSA. În primii doi ani de existenţă ai grupării, 
echipa, ca şi membrii săi, au fost prezenţe discrete în 
peisaj. Participări sporadice, ce nu exprimau nimic 
relevant. Motiv pentru care găsim formaţia cantonată de 
fiecare dată undeva la mijlocul clasamentului. 

Pentru realizarea unei atmosfere propice mersului spre 
culmi, Împietau luptele intestine pentru şefia echipei. 
Dispute angajate între cei care fuseseră la originea 
înfiinţării ei. Pe linie de servici, aceştia aveau statutul de 
şef şi subaltern. Invers decât la curse! Ambii erau la fel de 
veleitari. Se crease o stare tensională ce nu prevestea 
nimic bun. Atunci, preşedintele asociaţiei sportive a avut 

idea salvatoare de a numi drept team-manager pe cineva 
care nu era implicat direct în competiţii. lar acela, datorită 
„antecedentelor” sportive, autorităţii şi competenţei, a fost 
autorul rândurilor de faţă. 


De aici începe adevărata istorie 

Debutul meu în calitate de conducător al echipei de 
raliuri IATSA s-a produs la „Raliul Braşovului” din 1986. 
Întâmplător, cursa a marcat şi prima apariţie în acest sport 
a lui... Constantin Aur. Întrecerea de la Braşov nu a fost 
deloc uşoară, însă, la final, am prins cu noroc ultima 
treaptă a podiumului. Ceea ce era nu doar tonifiant, dar şi 
de bun augur. 

Numai că disputele pentru supremație în 
managementul echipei nu erau nici acum încheiate. De 
data aceasta am fost şi eu angrenat în ele. Involuntar, 
desigur! Datorită faptului că şeful meu era unul dintre cei 
doi „veleitari”! Iniţial, am avut tendinţa de a abandona 
activitatea sportivă, pentru a nu mă angrena într-o dispută 
din care nu aveam nimic de câştigat. Aşa că, la cursa 
următoare am lipsit. 

S-a întâmplat ca la Tulcea, pe ploaie, echipa să vină 
modest. Poate că nu m-aş mai fi dus niciodată la curse, 
dacă o întâmplare strict personală nu mă determina să 
mă deplasez la etapa de la Sibiu, faţă de care-mi 
exprimasem iniţial forfait-ul. Până la urmă m-am decis. Şi 
m-am dus, deşi toată trupa era deja plecată. Avea să fie 
o experienţă mai mult decât interesantă. Mi-a dat oxigen. 
Am privit altfel lucrurile şi m-am hotărât să instaurez 
ordinea. Întâmplător sau nu, echipa a revenit pe podium. 

Deznodământul avea să se producă după raliul 
desfăşurat în Harghita. Un traseu frumos, dar şi extrem 





Echipa înainte de-a pleca spre locul de start 
al unui raliu. Un design unitar pentru toate maşinile 
şi componenţii echipei. 











25 — 


Memorii 


de dur. O întrecere adevărată. N-am obţinut un rezultat 
grozav însă, în şedinţa de la Piteşti ce a urmat cursei, 
lucrurile s-au clarificat definitiv, punându-se capăt luptelor 
interne. Cel mai mare factor perturbator, şeful meu, a fost 
scos în afara echipei. Moment de la care nici mie nu avea 
să-mi fie deloc uşor, cât timp aveam să fiu în subordinea 
sa pe linie de serviciu. Dar sacrificiul merita. Simţeam că 
se poate merge mai sus. Să atacăm chiar titlul! Era 
ambiția mea, nemărturisită. 


Progres tehnic şi uman 

Les connaisseurs ştiu că succesul într-un asemenea 
sport se poate face doar pe două căi: progres tehnic sau 
uman. Progres tehnic întrucâtva se făcuse. Mălăuţ şi 
Mina, prin relaţiile de care dispuneau, au reuşit să obţină 
un import de echipament sportiv în valoare de 10.000 
USD! Pentru acele vremuri de constrângeri drastice 
acesta constituia o realizare uriaşă. Aşa s-au putut dota 
maşinile cu centuri ham, jenţi din aluminiu, proiectoare de 
mare performanţă, carburatoare dublu-corp orizontale. 
Drumul spre succes părea de acum deschis. 

În schimb, sub aspect uman, lucrurile erau mai 
delicate. Ar fi trebuit, prin diverse mijloace, să creştem 
nivelul sportivilor pe care-i aveam. Era însă un demers 
foarte costisitor, mare consumator de timp şi cu rezultate 
incerte. Şi atunci, singura soluţie rămânea aducerea unor 
nume valoroase de la alte echipe. 

Pas cu pas, an după an, doi în 1987, alţi doi, şi mai şi, 
anul următor, am transferat în echipă oameni de certă 
valoare. Primul a fost clujeanul Mihai Mureşan. Un pilot 
cu rezultatele relevante. 

Tot cam pe atunci, fără să fie intenţia noastră, am mai 
primit o întărire. Cei de la service-ul din Braşov au 
intervenit să preluăm un cuplu de la ei din societate. Era 
vorba de Marius Runcan, pilot, şi Mircea Panaite. De 
primul nu auzisem, dar Panaite era cunoscut drept un 

Un autoturism al echipei IATSA, 
la start în Raliul Brașovului. 








navigator de clasă. Ca şi Mălăuţ, Mircea era şi el maestru 
al sportului. 

Pentru noul sezon, cel al anului 1987, pe care-l 
abordam cu mult mai multe speranţe, am pregătit şi o 
impresionantă operaţiune de imagine. S-a definit un 
design pentru maşinile de concurs, ce s-a aplicat pe 
toate. S-au creat combinezoane pentru sportivi şi pentru 
mecanicii de asistenţă, în variante ale culorilor noastre, 
alb-albastru. Lucruri ce nu au trecut neobservate. Apariţia 
echipei la prima întracere, la Braşov, a fost un adevărat 
şoc. Ca şi evoluţia în cursă, în care Mureşan s-a bătut 
pentru victorie cu sibianul Costinean. 

Trebuie spus că, în afara progresului uman realizat prin 
racolările amintite, mai făcusem un salt înainte şi în 
domeniul tehnic. Tot datorită celor doi bucureşteni, care 
rezolvaseră şi acel import. Acum, aceştia au reuşit să 
transfere, de la Direcţia a cincea a Securităţii (!), trei 
automobile Dacia, dotate cu motoare de Renault 5 Alpine, 
ce furnizau roţilor mai mult de 90 CP! La Miercurea Ciuc, 
am avut o mare bucurie: pentru prima dată un echipaj 
IATSA câştiga o cursă! Isprava nu putea aparţine decât 
cuplului Mălăuţ-lonescu. 

Dobândisem o dimensiune naţională nu doar prin 
cooptarea de sportivi din mai multe oraşe, cât mai ales 
datorită prestaţiilor. Şi ca o confirmare a poziţiei 
dobândite, echipa a reprezentat România la „Raliul 
Hebros”, etapă de campionat european, dar şi în „Cupa 
țarilor socialiste”. În care ne-am comportat remarcabil, 
terminând pe locul secund. 

La finalul campionatului, disputat la Câmpulung 
Moldovenesc, prin locul ocupat, Mălăuţ a izbutit să devină 
vicecampion absolut! lar prin jocul rezultatelor, a devenit 
şi campion al clasei sale — o ispravă în premieră atât 
pentru el, cât şi pentru gruparea noastră. Însă trebuia în 
continuare marşat pe progres uman. 

Cândva, după terminarea sezonului, primesc un 
telefon de la sibianul Mircea Bucur, unul dintre piloţii de 
valoare ai rivalei IPAS, care... dorea să se transfere la 

noi!! Bineînţeles, o asemenea ofertă, pe fondul precarităţii 
valorilor sigure din echipă, nu o puteam refuza. Cum mi- 
am dat acordul, Bucur, „ca la poker”, a plusat! M-a 
întrebat dacă sunt de acord şi cu venirea colegului său 
Mihai Costinean! Am răspuns fără să respir: OK, of 
course! Era ceva incredibil! 

Unul precum Costinean, nu trebuia ratat. Cu orice risc. 
Risc, fiindcă eram nevoit să-i iau maşina celui care 
„întemeiase” echipa. Cum acesta nu a strălucit vreodată 
prin rezultate, discuţia cu el nu a durat mult. Omul a 
realizat imposibilitatea demersului său de a rămâne şi a 
cedat. Îmi câştigasem un nou „prieten”. Dar ţinta mea era 
clară: cât mai sus. 

Posedam acum o tripletă de vârf, imediat valoric sub 
cea a uzinei. Mălăuţ — Costinean — Bucur constituiau un 
adevărat cocktail detonant. Ce va exploda în chiar prima 
etapă a unui sezon mai mult decât istoric. Fără egal nu 
doar pentru IATSA, cât şi pentru automobilismul 
argeşean. 


Incepe numărătoarea titlurilor 

Cursa de deschiderea a ediţiei anului 1988, disputată 
în mod tradiţional la Braşov, ne-a adus alte satisfacţii. 
Tripleta de şoc, în configuraţia Costinean, Mălăuţ, Bucur, 
surclasase pe toţi ceilalţi competitori, cu excepţia 
învingătorului. Rod al unei curse de-a dreptul magnifice, 
în care am obţinut şi primul succes la echipe. Îl meritam. 

În acel an, campionatul nu avea decât cinci etape, 
încât în cazul unei contraperformanţe devenea extrem de 
dificil de recuperat „terenul” pierdut. Şi aici mă refer 
exclusiv la întrecerea echipelor. 

Raliul din Bucovina era la fel de dificil şi pentru cei de 
la uzină, rivalii la titlu. Cum maşinile noastre de vârf 
mergeau ca nişte veritabile orologii helvetice, aproape de 
terminarea cursei apreciasem că vom învinge iarăşi la 
echipe, cu şanse să revenim pe primul loc în ierarhia 
anuală. Ceea ce s-a şi întâmplat. 

Şi a sunat timpul ultimei dispute. Într-un început de 
noiembrie, în  îndepărtatul 
Maramureş. Deşi calendaristic 
nu era încă iarnă, acolo 
ninsese şi era frig. Frig nu doar 
afară, ci şi în hotel. Nici urmă 
de căldură sau apă caldă. 
Pentru raliu, singura noastră 
grijă era să ne clasăm cât mai 
aproape de IAP, în situaţia că 
aceştia vor câştiga întrecerea. 
Zis şi făcut. Aşa că, plasându- 
ne imediat după ei, am intrat în 
posesia râvnitului şi visatului 
titlu de campion la echipe. 
Ceea ce puţini reuşiseră de-a 
lungul anilor. 

Am mai câştigat ceva: 
„Trofeul Dacia Sport”, aflat la 
prima sa ediţie! Era întâia 
competiţie monomarcă 
disputată în România! | 


Restituiri Pitești nr. 2/2020 








Memorii 


Dacă vom face un remember, şi trebuie să-l facem, 
putem spune că sub aspectul rezultatelor şi 
performanţelor, în 1988 automobilismul argeşean a 
dominat net, chiar tiranic. Du jamais vu! lar la grupa cea 
mai mare, titlul a revenit echipajului nostru, Bucur- 
Moldovan. 

Cu un titlu de campioni la echipe, un trofeu, un alt titlu 
la individual şi un trio clasat mai bine ca niciodată, IATSA 
îşi încheia un ciclu important din existenţa sa. Urma să 
confirmăm că tot ce s-a realizat nu era datorat hazardului. 


Nu părăsim podiumul 

Sub aspect tehnic, epuizasem toate posibilităţile 
interne. De o aprobare de valută pentru importuri nu 
putea fi vorba. În plus, ca mulţi alţii în acele timpuri, 
aveam mari probleme în obţinerea unei cote de benzină, 
în exclusivitate pentru competiţii. A fost, cu sigurantă, 
încercarea cea mai dură cu care ne-am confruntat pentru 
a putea merge mai departe. Din păcate, firma noastră s- 
a dovedit incapabilă să ne susţină. Noroc cu un amic de 
la Bucureşti, care ne-a cedat din cota întreprinderii sale. 

Mai întotdeauna, după o performanţă deosebită apare 
şi inevitabila deconcentrare. În 1989, unui început 
promiţător i-a urmat o adevărată serie neagră. La trei 
curse succesive, oamenii noştri de vârf au fost de 
nerecunoscut. N-au reuşit să prindă podiumul de etapă! 
Aşa s-a pierdut nu doar campionatul, cât şi locul doi. În 
ciuda revenirii în forţă la ultimele două raliuri, n-am putut 
să răpim poziţia secundă celor de la Oltcit. Ne-a rămas 
doar satisfacția podiumului şi a unei noi clasări înaintea 
marii echipe a uzinei Dacia. 

Un an mai târziu, datorită schimbărilor radicale apărute 
după decembrie '89, deşi aveam şapte autoturisme de 
concurs, de cele mai multe ori abia reuşeam să aducem 
cinci la start, motivul fiind procuparea majoră a unora 





Deși nicio tablă nu mai era ca înainte de răsturnare, 
cei doi sportivi (Costinean și Roșca) au ieşit din epava 
fostei mașini fără nicio zgârietură! 

pentru privatizare imediată. În ultima cursă, la Braşov, nu 
am putut alinia decât trei maşini, dintre care numai una a 
terminat! Însă nu oricum, ci pe primul loc. Merituoşii au 
fost Mălăuţ şi noul său coechipier, viitorul mare campion 
George Grigorescu. Dacă am fi avut echipa completă, am 
fi cucerit un nou titlu. La pierderea acestuia a contribuit 
substanţial și Federaţia. 

Aşa s-a scris istoria acelui an presărat cu mult prea 
multe frustrări. Singura consolare a fost câştigarea locului 
întâi pe echipe la Tulcea, datorată în mare parte 
transferului cuplului foştilor campioni absoluţi, Nuţă- 
Dumitriu. 


Din nou în fruntea tuturor 

Să vedem cum au evoluat lucrurile în sezonul următor. 
Continuarea fluctuaţiilor de personal m-au determinat să 
persist în strategia de susţinere a unor sportivi care 
veneau cu maşinile lor. O concepţie ce se va dovedi 
câştigătoare. Fiindcă, numai cu Mălăuţ şi Nuță, pentru a 
nu cita decât piloţii unor cupluri fidele, nu am mai fi putut 
avea acces la titlu, oricât de hotărâți am fi fost. Lotul s-a 
întărit substanţial prin preluarea, în regim de sponsoring, 
a duetelor alcătuite din braşovenii Toma-Runcan 
(automobil Opel Kadett) şi bârlădenii Aur-Ungureanu 
(Peugeot 205GTi). Primii români care şi-au adus maşini 
adecvate de afară. 

Racolarea lui Aur, cel cunoscut azi sub numele familiar 
de „Titi” Aur (cel mai de succes pilot român din toate 
timpurile), a fost o excelentă operaţiune. În doar câteva 








Unul dintre raliurile încheiate cu succes. 








minute, la Mamaia, într-o cameră a unui hotel, 
perfectasem cel mai profitabil transfer din istoria echipei. 
lar întrecerea cea mai valoroasă a campionatului, sub 
aspectul punctelor puse în joc, dar şi al dificultăţiilor, 
„Raliul României”, competiţie întinsă pe vreo 700 km, şi 
două zile, a fost locul de desfăşurare a unei bătălii epice 
pentru victorie. Una monumentală, cu atât mai mult cu cât 
era şi fratricidă. Între Mălăuţ-Grigorescu, pe Dacia Sport 
cu motor R5 Alpine, şi inedita asociere Aur-lonescu, pe 
obositul Peugeot. A învins Aur, şi noi ca echipă. Luând 
astfel, o opţiune serioasă pentru încă un titlu. 

Remarcabil s-au comportat în acest raliu echipajele 
conduse de Toma şi Nuță. Cu patru maşini clasate în 
primele şapte locuri, putem afirma că succesul a fost unul 
de excepţie pentru IATSA. 

La Cluj, însă, echipa a terminat pe locul secund, după 
cei de la Colibaşi, pierzând astfel şefia clasamentului 
provizoriu. În mod normal, în acea cursă „Dacia” nu 
trebuie clasată, dar aceeaşi federaţie a intervenit, 
favorizând din nou o echipă de uzină. 

Finala campionatului urma să se joace la sfârşitul lui 
octombrie, în zona Braşovului, unde iarna îşi intrase 
prematur în drepturi. Am reuşit un rezultat bun graţie 
eforturile cuplurilor Nuţă-Dumitiru şi Topală-Ştefan, încât 
am cucerit al doilea titlul la echipe! Mălăuţ, Toma, Aur, ca 
şi alţi prim-tenori ai altora, rămăseseră înşiraţi prin 
zăpada acestui ultim drum ce ne-a purtat spre vârtul 
ierarhiei. 

Nu am nicio îndoială, cunoscătorii au remarcat, printre 
cei care şi-au adus un aport desosebit la victoria echipei 
IATSA (rebotezată „Dacia Service Rally), trei nume: 

Constantin Aur, Dorin Toma, George Grigorescu. Oamenii 
care, peste foarte puţini ani, vor domina hegemonic 
lumea întrecerilor rutiere autohtone, monopolizând 
podiumurile finale ale campionatelor acelui sfârşit de 
secol XX. De reţinut că primul lor titlu a fost în 1991, cu 
echipa IATSA. Din nefericire, istoriile acestora vor fi scrise 
pentru alte formaţii, de pe alte meleaguri, fiindcă la finalul 
stagiunii ne-am despărţit de primii doi. 


Sic transit gloria IATSA 

În 1992 puteam obţine un nou titlu la echipe, fiindcă 
învinsesem iar în „Raliul României”, dar cea care ne-a 
frustrat încă o dată de o asemenea reuşită a fost tot 
Federaţia, prin două interpretări ciudate, flagrante, ale 
regulamentului. 

Şi a venit 1993. Supravieţuirea într-un asemenea 
sport, în condiţiile în care toate preţurile explodaseră 
atingând niveluri paroxistice, prohibitive, ne întunecau tot 
mai puternic orizontul aşteptărilor şi speranţelor. Aproape 
să devină invizibile. Cu atât mai mult cu cât bugetul ne era 
din an în an mai ciuntit. 

În fine, dispunând doar de fonduri precare, Mălăuţ ne- 
a spus şi el „la revedere”. Pentru a completa lotul de cinci 
maşini a trebuit să fac apel la „foşti”. Însă acest apel nu 
simboliza altceva decât un uriaş salt înapoi. 

Acum, În acest din urmă an, cele mai bune prestații le- 
am avut-o în primele două raliuri, totodată cele mai dure 
şi mai galonate. Cel al României, şi cel de la Cluj. Graţie 

Memorii 


bucureşteanului Florian Nuță, aflat la comenzile unui Opel 
Kadett, ce i-a permis să termine pe locul trei la general în 
prima dintre acestea, şi lui „Toto” Topală, venit pe acelaşi 
loc, în aceeaşi ierarhie, în următoarea etapă. Ele au fost 
adevărate „cântece de lebădă” pentru echipă. 

După care a început căderea. Definitivă şi imparabilă. 
Jalonată de abandonuri şi neparticipări ale celor care 
obţinuseră acele ultime performanţe remarcabile. lar cei 
prezenţi la start, greu reuşeau să facă rezultate. Practic, 
la încheierea campionatului din 1993 am dispărut şi noi ca 
echipă. Agonizasem deja suficient pentru a mai vrea să 
încercăm să ne salvăm. 

Nici condiţiile interne nu ne mai dădeau speranţe. 
Devizul de cheltuieli pentru sezonul următor a aşteptat în 
zadar pentru a fi aprobat. Se apropia prima cursă şi noi nu 
achitasem taxele de afiliere la federaţie. Directorul 
economic al societăţii ne-a tăiat cu mare satisfacţie toate 
sumele solicitate. 

Drept concluzie, finală şi concisă, trebuie subliniat că 
decisive în obţinerea performanţelor au fost 
managementul echipei de sportivi şi puternicul dispozitiv 
de asistenţă tehnică deplasat în teren, sub coordonarea 
unicului meu colaborator, Aurel Rusu. Nimeni nu a avut în 
acea perioadă o asemenea desfăşurare de forţe. Ele au 
generat acel spirit de echipă ce a favorizat ca IATSA 
Piteşti să-şi asigure un loc aparte în Pantheonul 
automobilismului românesc. Punct. 





Pregătiri pentru întoarcerea acasă. 








In memoriam 


Narcis-lonuţ GHERGHINA 


(12.10.1979 - 


MOTTO: 

„Chiar dacă uitarea este o lege a 
firii, există clipe, oameni și fapte 
care nu se uită!” 


În ziua de 11.04. a.c. s-au împlinit 
12 ani de la trecerea în veșnicie a 
bunului meu prieten și coleg de 
breaslă și generaţie, slujitor al muzei 
Clio, Narcis-lonuţ Gherghina. În 
amintirea frumoasei și sincerei 
noastre prietenii, care ne-a legat timp 
de 7 ani, voi evoca personalitatea sa 
deosebită. L-am cunoscut personal 
în sala de studiu a Centrului de 
Păstrare și Valorificare a Arhivelor 
Militare Istorice  „,General Radu 
Rosetti”, Arhivele Militare Române 
din Trivale într-o zi minunată de vară, 
în luna iulie a anului 2001, când, 
student fiind în anul III la Facultatea 
de Litere, Istorie și Jurnalistică, secția 
Istorie, din cadrul Universităţii 
„Lucian Blaga” din Sibiu, în vacanţă, 
pe parcursul lunilor iulie și august 
acelaşi an, am cercetat tot fondul 
arhivistic existent creat de 
Regimentul „Radu Negru” nr. 28 
Infanterie din județul Argeș în anii 
Primului Război Mondial 1916-1918, 
pregătindu-mi lucrarea de licenţă 
dedicată acestei unităţi militare, 
pentru examenul de absolvire a 
facultăţii pe care am finalizat-o în 
luna iunie a anului următor. Narcis, ca 
și mine, era în același an student la 
Facultatea de Litere, Filosofie și 
Jurnalism, secţia Istorie-Muzeologie 
a Universităţii din Pitești și cerceta 
fondurile arhivistice privind războiul 
aerian în spaţiul românesc, între anii 
1943-1944, pasiunea vieţii sale, 
pregătindu-și lucrarea de licenţă sub 
îndrumarea reputatului său 
coordonator, prof. univ. dr. Valeriu 
Florin  Dobrinescu  (25.04.1943- 
28.12.2003), lucrare intitulată „Istoria 
bombardamentelor americane 
asupra fostelor judeţe Argeș și 
Muscel. 1943-1944”, care a văzut 
lumina tiparului la Editura Carminis 
din Pitești în primăvara anului 


— 30 


11.04.2008) 


prof. Florin-Gabriel RĂŢOI 


următor, și pe care o va lansa public 
la data de 13.06.2002, în prezența 
unei prestigioase asistenţe la Cercul 
Militar Pitești. 

Ne-am împrietenit pe loc, 
deoarece am cunoscut un om 
deosebit, înzestrat de natură cu 
multe calităţi, o fire sensibilă, afectivă 
și comunicativă în preajma căruia te 
simțeai bine. L-am ajutat la 
pregătirea lucrării, sfătuindu-l să 
meargă la București și să ia legătura 
cu domnul prof. acad. Gabriel 
Ștrempel, care în acel moment 
îndeplinea funcţia de director general 
al Bibliotecii Academiei Române, 
după ce anterior fusese din anul 1975 
director adjunct, apoi din anul 1994 
și până în anul 2006 director plin, iar 
până astăzi director general onorific, 
ajuns la vârsta de 93 de ani, membru 
de onoare din anul 1993 al Academiei 
Române, eu aflând de la domnia sa 
că între anii 1942-1945, fiind refugiat 
politic din Ardeal, originar din comuna 
Pomi a județului Satu Mare, urmase 
clasele IV-VI la Liceul „lon C. 
Brătianu” din Pitești și trăise 
experiența nefastă a celui de Al 
Doilea Război Mondial și a 
bombardamentelor anglo-americane 
asupra României și mai ales asupra 
orașului Pitești din 06.05.1944; 
mărturia sa, pe care colegul l-a 
cunoscut personal fiind consemnată 
în volumul amintit. 

În anul IV de studenție, în vacanța 
de Sfintele Paști, i-am făcut o vizită 
acasă unde m-a primit cu o mare 
ospitalitate, la finalul căreia mi-a 
oferit un exemplar, cu o măgulitoare 
dedicație al lucrării sale de licență 
care tocmai fusese publicată, pe care 
o păstrez la loc de cinste în biblioteca 
mea și un exemplar, cu rugămintea 
de a-l înmâna domnului prof. univ. dr. 
Nicolae Jurca, fost decan între anii 
1996-2000, șef al catedrei de istorie 
modernă și contemporană între anii 
2000-2006 și profesor al facultăţii 
mele, o personalitate a mediului 
universitar și cultural sibian dispărută 











și ea dintre noi la 25.09.2010, în 
vârstă de aproape 75 de ani. Cartea 
lui Narcis, o premieră despre războiul 


aerian desfăsurat deasupra 
teritoriului actualului judeţ Argeș, s-a 
bucurat de o apreciere unanimă în 
mediul istoric, fiind salutată pozitiv de 
acad. Florin Constantiniu 
(08.04.1933-14.04.2012), membru 
corespondent din anul 1999 și titular 
din anul 2006 al Academiei Române, 
un mare reprezentant al istoriografiei 
românești contemporane, imediat 
după apariția sa, în paginile revistei 
naţionale „Dosarele Istoriei” din 
numărul lunii iunie a anului 2002; 
acad. Constantiniu era impresionat 
de cercetările tânărului meu prieten și 
coleg,  încurajându-l mereu în 
demersurile sale nobile. La moartea 
lui Narcis, acesta a semnat un articol 
comemorativ publicat în numărul lunii 
mai a anului 2008 al revistei naţionale 
de istorie „Historia”. 

Astfel, în viitorii 5 ani cu el am 
colaborat strâns. După absolvirea 
facultăţii, eu am intrat în învățământul 
preuniversitar, iar el a continuat 
cercetările, urmând o carieră 
destinată acestora, lucrând o 
perioadă de timp ca referent de 
specialitate la Arhivele Militare 
Române, iar apoi colaborator și 
director al revistei trimestriale de 
istorie „Restituiri Pitești” a ——> 

Mihail Diaconescu 
(1937-2020) 


Romancier, critic și istoric literar, teolog ortodox, Mihail Diaconescu s-a 
născut în localitatea Priboieni, comuna Vulturești, județul Argeș. Absolvent al 
Facultăţii de Filologie a Universităţii din București, doctor în filologie la 
Universitatea „Alexandru loan Cuza” din lași, membru titular al Uniunii 
Scriitorilor din România, a fost profesor de limba română, latină, logică și 
psihologie, muzeograf, cercetător și a colaborat cu numeroase reviste, 
inclusiv cu revista noastră. Proza sa a fost tradusă în germană, franceză, 
engleză, rusă, italiană (romanul Depărtarea și timpul - Lo spazio e il tempo - 
„a apărut la Milano anul acesta și trebuia lansat pe 4 martie). 

Cetăţean de onoare al judeţului Argeș, a fost primul redactor-șef al revistei 
Argeş (1966-1969), în perioada 2001-2003 a fost director al revistei Argeș, 


serie nouă. (S.F.) 


Cred că e bine ca măcar uneori, 
atunci când se așează la masa de 
lucru, în faţa paginii albe, un 
scriitor - oricum ar fi el - să-și 
amintească de imensa lui 
responsabilitate ca preot pe 
pământ al creației divine. 

Mihail Diaconescu 


"Romancierul își petrece verile la 
Vultureşti. De la începutul lunii mai 
până la mijlocul lui septembrie 
rămâne în casa de sus, pe care o 
moștenește de la părinții săi. Scrie 
acolo, fie la masa din bibliotecă, fie la 
cea de pe pălimar, susținut de dorința 
de a-și vedea încheiate cărțile care îl 
preocupă”. Tot într-o vară și tot la 
Vulturești l-am cunoscut și noi pe 
Mihail Diaconescu, acum câţiva ani. 
Au urmat alte câteva întâlniri în 
București și bucuria a rămas de 
fiecare dată aceeași. Am povestit de 
istorie și literatură și de toate 
punctele în care acestea se unesc și 
de felul în care se definesc reciproc; 


————> Centrului Cultural Pitești 
editată de această prestigioasă 
instituție de cultură aflată sub 
patronajul Consiliului Local și 
Primăriei Pitești, până la 
îmbolnăvirea și dispariţia sa 
nemeritat de timpurie în luna când 
înfloresc narcisele, aceste gingașe 
flori ale primăverii. 

În anii care i-au fost dați să 
trăiască pe acest pământ, s-a afirmat 
ca un autentic cercetător al arhivelor, 
publicând roadele muncii sale asidue 
și tenace în paginile unor reviste de 

de romanele sale istorice, precum și 
de lucrările de teologie ortodoxă, 
estetică, istoria artei, nuvele, articole 
și altele. Am pus chiar la cale câteva 
zeci de pagini despre istorie și 
personaje istorice în opera sa, pagini 
pe care să le scrie subsemnatul, dar 
care încă nu au prins viaţa (o vor face 
însă curând). 

Fără doar și poate, de opera 
scriitorului Mihail Diaconescu mă 
leagă emoţiile. Mihail Diaconescu are 
atâta putere de a emoţiona prin 
scrisul său încât îți poate împărți felul 
în care te raportezi la tine însuţi, la 
istorie, literatură, la ceilalţi, în înainte 
și după lecturarea scrierilor sale. 
Cărţile lui pot fi citite și recitite după o 
perioadă de timp tocmai pentru a le 
descoperi sensuri și idei neobservate 
înainte. Noi credem că unul dintre 
cele mai bune romane istorice citite 
(și nu au fost puţine) și cu siguranță 
cel mai drag nouă din opera 
diaconesciană este "Depărtarea și 


marcă județene „Restituiri Pitești”, 
„Argesis” și naţionale - „„Dosarele 
Istoriei”, concretizate în articole și 
studii, primind referințe favorabile și 
aprecieri pozitive din partea marilor 
istorici contemporani și a întregii 
comunităţi științifice, reușind să se 
înscrie la doctorat, la Institutul de 
Istorie „Nicolae lorga” al Academiei 
Române din București. 

Ne-am văzut şi întâlnit pentru 
ultima dată la sfârșitul lunii 
septembrie a anului 2007, în fața 
Centrului Cultural Pitești, ocazie din 

timpul” (tradus, de altfel, recent, și în 
limba italiană). De la noi la alţii este 
deopotrivă depărtare, precum și timp 
necesar pentru a o parcurge. Este 


depărtare fizică și e mai ales 
depărtare sufletească. Și mai presus 
de acestea, de la ce credem că ştim 
despre noi la cine suntem noi în 
adevăr e poate depărtare și mai 
mare. Doar că aici, poate, dacă 
alegem, timpul pentru a o parcurge e 
împlinit cât am clipi din ochi. Și 
singurul criteriu și singurul adevăr 
este iubirea necondiționată. De la noi 
la Mihail Diaconescu este acum tot 
depărtare și timp și, mai ales, iubire. 
Vă îmbrățișez, prieten drag inimii 
mele! 


Marin Toma 


nou de a discuta despre istorie, 
înmânându-mi contra cost ultimul 
număr apărut, 3, al revistei „Restituiri 
Pitești”. La scurt timp s-a îmbolnăvit 
de o boală necruțătoare care i-a adus 
sfârșitul implacabil, despre care am 
aflat cu mare părere de rău. Nu l-am 
uitat și nu-l voi putea uita niciodată 
pe acest prieten și coleg drag, unul 
dintre puţinii mei prieteni adevăraţi, a 
cărei lipsă mă doare și căruia îi 
păstrez o vie și pioasă amintire, 
așteptând momentul când ne vom 
revedea în infinitul univers. 

